Гутерреш ва Эрдўған Сурия, Ироқ ва Кипрдаги вазиятни муҳокама қилишди\n11:09 / 12.02.2017\nБМТ бош котиби Антониу Гутерреш ва Туркия президенти Ражаб Тоййиб Эрдўған Истанбулда ўтган илк учрашувларида Сурия, Ироқ ва Кипрдаги вазиятни тартибга солишни муҳокама қилишди.\nТаъкидланишича, Гутерреш Остонада Сурия бўйича ўтказилган музокаралар учун Эрдўғанга миннатдорчилик билдирган. У "Сурияда террорчиликка ва экстремистларга қарши курашиш зурарлигини" таъкидлаб ўтган ва "бу саъй-ҳаракатлар Сурия халқи томонидан қўллаб-қувватланадиган сиёсий ечимларсиз муваффақият қозонмаслигини" айтган.\nОстонада 23-24 январда ўтган музокараларда Россия, Эрон ва Туркия Суриядаги ярашувнинг кафолатловчилари сифатида у ерда ўт очишни тўхтатиш тартибини назорат қилувчи уч томонлама механизмни яратишга келишиб олишган. Сурия бўйича янги музокаралар даставвал 8 февралга белгиланганди, бироқ БМТнинг Сурия бўйича махсус элчиси Стаффан Де Мистура уларни 20 февралга қолдирган.\nГутерреш Эрдўған билан мулоқот давомида Ироқнинг Мўсул шаҳри ва бошқа ҳудудларини террорчилардан озод қилиш операцияси ва Кипрдаги вазиятни тартибга солиш жараёни масалаларини кўтарган.\n"Бош котиб суриялик ва ироқлик қочқинларни қабул қилишда Туркия кўрсатган олийҳимматликни юқори баҳолаган", деб айтилди хабарда.\nТалабалар вайронага айланган Мосул шаҳрини қайта тикламоқчи\n16:09 / 27.05.2018\n14:00 / 27.05.2018


Тошкент ҳокимлиги машинаси йўл ҳаракати қоидабузарларининг ҳафталик рейтингида учинчи бўлди - Жамият - PressNews.uz\nБош Саҳифа / Жамият / Тошкент ҳокимлиги машинаси йўл ҳаракати қоидабузарларининг ҳафталик рейтингида учинчи бўлди\nҚўшилди: 16 май 2017 11:00\nТошкент Ички ишлар бош бошқармаси 6−13 май кунлари давомида йўл ҳаракати қоидаларини энг кўп бузганлар рейтингини эълон қилди. Бу ҳақда «Газета.uz» маълумот берди.\nРейтингда фото ва видео қайд этиш камералари 17 маротаба тасвирга олган Malibu (давлат рақами белгиси — 01 216 WDA) биринчи бўлди. Бунда 16 маротаба белгиланган тезликдан ошиш қайд этилган бўлса, бир марта светофорнинг тақиқловчи ишорасига риоя қилинмаган. Автомобиль пойтахтнинг Чилонзор туманида рўйхатга олинган Gold Air Travel корхонасига тегишли. Жариманинг умумий қиймати 8,087 миллион сўмдан зиёдроқни ташкил этди.\nИккинчи ўринда — Lacetti (давлат рақами — 01 305 YDA) «Билол Мягкая Кровля» МЧЖга тегишли. Мазкур автомобилни бошқарган шахс 13 марта ЙҲҚни бузган. 11 марта тезликни оширган бўлса, икки маротаба «қизил»дан ўтиб кетган. Жарима 2,8 миллион сўмни ташкил этди.\nТошкент шаҳар ҳокимлигининг Маъмурий бинолардан фойдаланиш дирекциясига тегишли Epica русумли автоулов (давлат рақами — 01 206 TVA) ҳайдовчиси 12 маротаба йўл ҳаракати қоидаларини бузди. У чорраҳаларда етти марта «қизил»дан ўтган, беш марта тезликни оширган. Мазкур қоидабузарликлар учун 2,8 миллион сўмдан зиёд миқдорида жарима тўлайди.\nОлмазор туманидаги Orange Taxi МЧЖга қарашли Nexia (давлат рақами — 01 270 TTS) 11 марта камералар томонидан қайд этилган. Саккиз марта тезликни оширгани, уч марта светофорнинг тақиқловчи сигналига риоя қилмагани учун 2,096 миллион сўмдан ортиқ жарима тўланадиган бўлди.\nБешликни Сергели туманида рўйхатдан ўтган МЧЖ шаклидаги Global Building Machinery корхонасига тегишли Malibu (давлат рақами — 01 077 VDA) якунлаб берди. Автомобиль тўққиз маротаба қоида бузилиши бўйича рўйхатга олинган. Саккиз марта тезликни оширганлик, бир марта «қизил»дан ўтганлик учун 2,69 миллион сўмдан зиёд жарима тўланиши белгиланди.


Моуриньо ғалаба машинасини яратмоқда ва унда асосий ишни Шомуродов бажариши керак 18-08-2021, 12:21 | Zamin.uz\nМоуриньо ғалаба машинасини яратмоқда ва унда асосий ишни Шомуродов бажариши керак!\n“Рома” учун А Серия мусобақаси 22 август куни ўз майдонида “Фиорентина”га қарши ўйин билан бошланади. Мавсум узоқ ва машаққатли. Римликлар Жозе Моуриньони бежизга таклиф қилгани йўқ. Пойтахт клуби юқори ўринлар учун курашиб, УЕФА Чемпионлар лигаси йўлланмасини қўлга киритишни мўлжалламоқда. Зотан, Моуриньо даражасидаги мураббий ўз олдига улкан мақсад қўймаган жамоани қабул қилмайди.\nЖозе Моуриньо ишни таркибни ўзига мослаб олишдан бошлади. Ўзига маъқул келмаган футболчилар ўрнига, дарвозабондан тортиб, ҳужумчигача танлаб-танлаб янги ижрочилар – дарвозабон Руй Патрисиу, ҳимоячилар Рожер Ибаньес, Брайан Рейнольдс, Матиас Вина, ҳужумчилардан Элдор Шомуродов ва Тэмми Абрахамни олди.\n“Рома” мутасаддилари яна бир неча трансфер бўйича иш олиб бормоқда ва яна янги футболчилар келиши кутилмоқда.\nЗамонавий футболда жамоа муваффақиятини кўпроқ ҳужумчилар савияси ва уларнинг самарали ўйини белгилайди. Бошланаётган мавсумда римликлар ҳужумида янги ўйинчилар – Тэмми Абрахам ва Элдор Шомуродов ўзини кўрсатиши кутилмоқда.\nЖозе клубнинг ҳозирча охирги трансфери бўлиб турган Тэмми Абрахам нега таклиф этилганига қуйидагича изоҳ берди.\n- Ҳақиқат шуки, биз мавсумга Эдин Жеко жамоада қолишини инобатга олган ҳолда тайёрланаётган эдик. Унинг кетиши сюрприз бўлди. Ўрнига “Челси”дан Абрахамни олдик. Мен уни болалигидан биламан. Инглиз футболчиларига премьер-лигадан кетиш доимо қийин бўлган. Улар шу қадамни ташладими, демак ўз олдига катта мақсад қўйган бўлади. Абрахам кўп англиялик футболчилар ўзини кўрсата олмаган чемпионатга келди. Унинг мақсади “Рома”даги ўйинлари билан Англия терма жамоасига қайтиб, жаҳон чемпионатида иштирок этиш, - деди Моуриньо.\nПортугалиялик мутахассис “Рома”ни ўз услубига мослаштирмаслиги ва бироз бошқача йўл тутишини яширмади.\n- “Рома” иштирокида Моуриньонинг ўйин услубини кўрмайсизлар. “Рома” ўз ғалабалари билан мухлисларни хурсанд қиладиган жамоага айланади, - деди бош мураббий.\n“Рома” ҳужумкор ўйин намойиш этмоқчи. Табиийки, бу жараёнда олдинги чизиқда ўйнайдиган футболчиларга кўп босим тушади. Ҳамюртимиз Элдор Шомуродов ана шу босимни енгиллаштириши керак бўлган ижрочи сифатида муҳим фигурага айланиши кутиляпти.\nМутахассисларнинг таъкидлашича, Шомуродовнинг “Рома”га келиши кўпчилик учун умуман кутилмаган трансфер бўлди. Бу ўйинчи Моуриньо қўллайдиган тактикага жуда мос ва майдон марказидан рақиб дарвозасигача бўлган ҳудудда римликларнинг устунлигини таъминлашга қодир. Элдорнинг меҳнаткашлиги ва тўпсиз ҳаракат қилишда фаоллиги Моуриньонинг эътиборини қозонган ва уни айнан португалиялик мутахассис танлагани айтилмоқда. Демак, Жозенинг легионеримиз бўйича аниқ режаси ва мақсади бор.\nБундан ташқари, ҳужумчимизнинг кенг майдон бўйлаб самарали ҳаракат қилиши ва қулай позицияга яхши очилиши, жарима майдончасига ёриб кириши, тезкорлиги, рақиб ҳимоясини босимда ушлаб туриши ҳам “Рома” қўллаётган ўйин услубига жуда мос тушиши алоҳида эътироф этилмоқда.\nХулоса қилиб айтганда, старт олаётган А Серия “Рома”га ҳам, Моуриньога ҳам, Шомуродовга ҳам янги синов босқичи ҳисобланади. Шубҳасиз, бу жамоа кўрсатадиган ўйин, эришадиган натижалар бутун дунё бўйлаб, футбол мухлислари эътиборида бўлади.\nБиз эса, “Рома”даги фаолият Элдорнинг янада юқори чўққиларга кўтарилишида ўзига хос трамплин бўлишига умид қиламиз. “Замин” янгиликларини “Youtube”да кузатиб боринг\n16-09-2021, 22:20, Sport\nЯнгиликлар » Спорт » Моуриньо ғалаба машинасини яратмоқда ва унда асосий ишни Шомуродов бажариши керак!


50 га яқин мурожаатлар ижобий ҳал қилинди (+фото) | huquqburch.uz\nЎзбекистон Республикаси Мудофаа вазирлиги фаолиятининг очиқлиги ва ошкоралигини таъминлаш, ҳамюртларимизнинг соҳага оид таклиф, мулоҳаза ва муаммоларини зудлик билан ўрганиб чиқиш, қолаверса, тизимда олиб борилаётган ислоҳотлар борасида жамоатчилик фикрини ўрганиш мақсадида Мудофаа вазирлигида Фуқаролар қабулхонаси фаолият бошлади.\nУнинг очилиш маросимида мудофаа вазири ўринбосари генерал-майор Азизбек Икрамов, бошқарма бошлиқлари ва бошқа меҳмонлар иштирок этди.\nҚайтадан реконструкция қилинган бинода жойлашган қабулхона шинам ва ёруғ бўлиб, замонавий технологик воситалар билан жиҳозланган. Бу ерда ёш болали мурожаатчилар учун ҳам зарур шароит яратилган: она ва бола хонаси бу борада оналарга яхшигина кўмакчи вазифасини ўтайди. Кенг ва ораста мажлислар зали, қабул қилиш хонаси ҳам кишида яхши таассурот уйғотади. Буни очилиш маросимидан сўнг қабулхона бўйлаб қилинган саёҳат давомида меҳмонларнинг кўзида акс этган қониқиш ва мамнуниятдан ҳам билиш мумкин.\nШу куни генерал-майор Азизбек Икрамов Халқ қабулхонасига ташриф буюрган фуқароларни қабул қилди. Қабул давомида элликка яқин мурожаатлар кўриб чиқилди. Бир қатор муаммолар жойида бартараф этилди.\n– Мен Сурхондарё вилоятининг Денов туманидан келдим, – дейди марҳум ҳарбий хизматчи Норпўлат Қурбоновнинг турмуш ўртоғи Ирода Алибоева. – Икки нафар фарзандим бор. Ҳозирда қайнотамни уйларида яшаб келяпмиз. Ҳовлида яна икки келин бор. Фарзандларимиз катта бўлаяпти. Улар улғайган сари менга алоҳида уй қилиш ташвиши тинчлик бермаяпти. Шу боисдан Мудофаа вазирлигига мурожаат қилиб келгандим. Ҳайрият, ноумид қилишмади. Менга Сурхондарёдан уй бериладиган бўлди. Шунчалик хурсандман-ки, таърифлашга тилим ожиз. Мурожаатимни эътиборсиз қолдирмаган Мудофаа вазирлиги раҳбариятидан миннатдорман.\nКейинги мурожаатчи Сожида опа Тоирова ҳам Сурхондарёдан келибди. Жуда ёш бева қолган аёл икки ўғил, бир қизни тарбиялаб, уйли-жойли қилган. Ҳозирда икки ўғли ҳам ҳарбий хизматчи. Бири Бухорода, яна бири Нукусда хизмат қилаяпти.\n– Фарзандларим Ватан ҳимоячиси эканлигидан фахрланаман, – дейди Сожида опа. – Улар менинг ишонган тоғим, суянчим. Қаерда бўлса ҳам боши тошдан бўлсин. Охирги вақтларда соғлиғим панд бераяпти. Ёшим бир жойга бориб қолган. Фарзандларимнинг ёрдамига, ғамхўрлигига муҳтожман. Шу боис ўғилларимдан бирининг хизматини ўзимизни вилоятга кўчиришни илтимос қилиб келдим. Муддаомни айтишим билан масалани ижобий ҳал қилиб беришди. Қувонганимдан кўз ёшларимни тиёлмадим. Илоҳим мана шундай шароитлар яратиб, халқ дардини енгил қилишга интилаётган мамлакатимиз Президенти, у кишининг эзгу сиёсатини қўллаб-қувватлаётган Мудофаа вазирлиги раҳбариятининг бундай ижобий ишлари бардавом бўлсин, яхшиларнинг умри узоқ бўлсин.\nҲа, шу куни муаммо, таклиф ва аризалар мудофаа вазири ўринбосари бошчилигидаги ишчи гуруҳ томонидан атрофлича ўрганиб чиқилди. Энг асосийси, мурожаатчиларнинг ҳеч бири бу даргоҳдан норизо бўлиб кетмади.


ЯНГИЧА ДУНЁҚАРАШ БИЛАН - Ўзбекистон овози газетаси\nишласак, яхши натижаларга эришамиз\nБугунги кунда халқ депутатлари Самарқанд вилоят Кенгаши ҳамда туман, шаҳар Кенгашларида партиямиздан сайланган 112 нафар депутат фаолият кўрсатмоқда.\nДепутатлар фаолиятининг самарадорлигини ошириш мақсадида вилоят партия кенгаши томонидан қатор ўқув машғулотлари ўтказиляпти. Турли услубий қўлланмалар ишлаб чиқилиб, депутатларга тарқатилмоқда.\nЎтган йили партия гуруҳларининг ташаббуси билан маҳаллий Кенгашлар сессияларида 14 масала муҳокама этилиб, муҳим қарорлар қабул қилинди. Уларнинг 6 таси ЎзХДП Ҳаракат дастурида белгиланган масалалар бўлса, 8 таси партия аъзолари ва электорат манфаатларини ҳимоя қилишга қаратилган масалалардир.\nШу билан бирга, маҳаллий Кенгашларга партиямиздан сайланган депутатлар томонидан турли ташкилотларга 206 депутатлик сўрови юборилиб, уларнинг 90 фоизи ижобий ҳал қилинган. Қолганлари бўйича назорат ўрнатилди.\nАлбатта, депутат сўрови турли масалаларда бўлиши мумкин. Лекин ҳар қандай сўров муаммо атрофлича ўрганиб чиқилгандан сўнг юборилсагина, кутилган самарани беради. Чунки сўровда масала аниқ ва асосли қўйилган бўлади. Ҳар бир депутат, унга кўмак берадиган партия ташкилоти шунга амал қилса, депутатлик сўровининг таъсир кучи юқори бўлади.\nАйтиш керакки, депутатлик сўровларининг асосий қисмини коммунал хизмат, газ, электр энергияси, пенсия таъминоти, жамоат транспорти хизматини янада яхшилаш каби масалалар ташкил этди.\nДепутатлар сайловчилар билан учрашувлар жараёнида аниқланган масалаларга ҳам алоҳида эътибор қаратмоқда. Мисол учун, вилоят Кенгаши депутати Фарида Ахтамова Дарвешиқ маҳалласида яшовчи фуқаро Лола Кўчибоевани қонуний тарзда ўқишга қайта тиклашда, Иштихон туман Кенгаши депутати Актам Раббимов фермер хўжалиги ишчиларига сиҳатгоҳларга йўлланма олиб бериш масаласида ёрдам кўрсатди.\nАммо шуниси ҳам борки, депутатларимиз фаолияти барча жойда юқори самара беряпти, деб айтолмаймиз.\nРақамларга эътибор қаратадиган бўлсак, депутатлик сўровлари 2014 йилга нисбатан 3 бараварга кўпайган. Лекин Булунғур, Оқдарё, Нарпай, Пахтачи, Ургут туман Кенгашларидаги партиямиз гуруҳи аъзоларининг бу борадаги ишлари замон талабига жавоб бермаяпти. Ушбу туманларда ташкилотларга атиги 2 марта депутатлик сўрови юборилган. Ваҳоланки, мазкур ҳудудларнинг ҳар бирида партиямиздан сайланган 7-10 нафар депутат бор. Бу эса жойлардаги муаммоларни бартараф этиш, партия Сайловолди дастурида белгиланган устувор вазифаларни бажаришда имкониятларимиз, салоҳиятимиз етарли эканини кўрсатади.\nБугун ҳаёт ўзгариб, кундан-кунга олдимизга янги талаблар қўйилмоқда. Ҳар бир инсон, айниқса, депутатлар ҳаётга янгича нигоҳ билан қараши, уни зийрак кузатиши керак. Қайсидир ҳудудда аҳолини ўйлантириб келаётган муаммо бўлса, уни ўз ҳолига ташлаб қўймаслигимиз зарур. Ҳозирги замонда бундай муносабат билан келишиб бўлмайди. Ҳар бир масалани кузатиб, ҳал этиш чораларини кўрган депутат эл назарига тушади, обрў-эътибор қозонади, жамиятга фойдаси тегади.


Хумммельс: Умид қиламанки, "Бавария" августнинг сўнггига қадар ўз даражасига чиқади\n8 август, 2017, 10:33\nМюнхеннинг “Бавария” клуби ҳимоячиси Матс Хуммельс Германия Суперкубогида “Боруссия Дортмунд”га қарши баҳсдан сўнг ўйин борасида ўз фикрларини билдириб ўтди ва мавсум олдидан жамоасининг имкониятларини чамалаб ўтди.\n“Биринчи бўлимда голдан сўнг биз жуда яхши ўйин намойиш этдик. Рақибнинг прессингидан яхши чиқиб кета олдик. Иккинчи бўлимда бироз қийналдик ва бизда муаммолар пайдо бўла бошлади.\nБиз максимал даражада ўйин кўрсатишимиз лозим. Бу бир ўйин холос. Бундеслига бошланишига яна икки ҳафта бор. Машғулотларда яхши ишлашимиз керак. Умид қиламанки, август сўнггида биз ўзимиз истаган даражага ета оламиз”, – деб айтиб ўтди Хуммельс “Бавария” расмий сайтига берган интервьюсида.


14 март куни Тошкентда бўлиб қайтган нукусликда 5 апрель куни коронавирус аниқланди\n18:22 / 06.04.2020\n5 апрель куни Қорақалпоғистон Республикасида коронавирусга чалинган дастлабки беморлар аниқланди.\nФото: Қорақалпоғистон ССВ\nҚорақалпоғистон Соғлиқни сақлаш вазирлиги хабарига кўра, Нукус шаҳрида яшаётган бир эркак киши ва унинг онасида вирус тасдиқланган.\nМаълум бўлишича, эркак иш юзасидан 14 март куни Тошкент шаҳрида бўлган. Вирусга гумонлангач, Республика юқумли касалликлар шифохонасига ётқизилган.\n«Улардан тегишли таҳлиллар олиниб, Республика санитария эпидемиологик осойишталик марказининг вирусология лабораториясига ва Тошкент шаҳридаги Вирусология илмий-амалий текшириш институтига юборилган. 2020 йил 5 апрель санасида тунда таҳлил натижалари ушбу икки фуқарода коронавирус борлигини тасдиқлади.\nУшбу икки фуқаро вирусга гумон қилинишидан, дарҳол улар билан мулоқотда бўлган кишилар эпидемиологик текширувга олиниб, улар ҳам карантинга олинди», – дейилади вазирлик хабарида.\nҲозирда ушбу икки фуқаро Нукусдаги Республика юқумли касалликлар шифохонасида даволанмоқда. Уларнинг аҳволи ўртача даражада.\nЭслатиб ўтамиз, аввалроқ 18 март куни Тўрткўл туманидаги тўйда қатнашган қозоғистонлик аёлда коронавирус аниқлангани хабар қилингач, у билан билан кўришган фуқаролар карантинга олинган эди. Кейинроқ маълум бўлишича, карантинга олинган бу фуқароларнинг таҳлиллари манфий натижа берган.\n«Агар Г. исмли Қозоғистон фуқаросида коронавирус инфекцияси лаборатор усулда аниқланганида, Қозоғистон Республикасининг тегишли ташкилотлари томонидан Ўзбекистонга расмий маълумот келиб тушиши керак эди. Бундай расмий маълумот эса ҳалигача берилмади – бу ОАВда тарқалган маълумотларнинг ёлғон эканини кўрсатади.\nШунингдек, норасмий маълумотларга кўра, Г. исмли аёл алоҳида боксда эмас, балки бошқа ёнидаги кишилар билан оддий карантин назоратида экан», деб маълум қилган Қорақалпоғистон ССВ.\nМаълумот учун, ҳозирда Тошкент шаҳрида 170 нафар бемор даволанмоқда. Фарғона вилоятида 64, Андижон вилоятида 61, Наманган вилоятида 48, Бухоро вилоятида 19, Хоразм вилоятида 18, Қашқадарё вилоятида 6, Қорақалпоғистон Республикаси ва Навоий вилоятида 2 нафардан беморга даво муолажалари олиб борилмоқда.


Сурия армияси ИШИД назоратидаги охирги шаҳарга юриш бошлади\nСурия армияси ИШИД қўлида қолган охирги шаҳар — Абу-Камолни қамал қилишга киришди. Бу ҳақда бугун, 8 ноябрь куни Reuters агентлиги Сурия армияси билан иттифоқчиликда ҳаракатланаётган шиаларнинг «Ҳизбуллоҳ» гуруҳига яқин бўлган Al-Manar телеканали маълумотига асосланиб хабар тарқатди.\nШаҳарни қамал қилиш ҳаракатлари бошланаётгани ҳақида 28 октябрь куни АҚШ бошчилигидаги халқаро коалиция вакили ҳам маълум қилганди. Коалиция расмийси, полковник Райан Диллоннинг сўзларига кўра, Ироқда Мўсул ва Сурияда Раққа озод қилингач, Абу-Камол террорчиларнинг сўнгги таянч нуқтасига айланганди. Шу билан бирга, ИШИД тўла мағлуб этилиши, жангарилар мағлубиятни тан олиб таслим бўлиши учун қанча вақт кетишини айтиб бўлмайди.\n17 октябрь куни Вашингтонда ИШИД пойтахти Раққа озод қилингач, АҚШнинг Суриядаги кейинги ҳаракатлари бўйича режаси йўқлиги маълум қилинганди. Қайд этилишича, АҚШнинг энг муҳим вазифаларидан бири — Суриянинг шарқий қисми Дамашқ ёки Эрон назоратига қайтмаслигини таъминлаш. Бундан ташқари, Вашингтондагилар Сурияда ҳукумат ўзгариши бўйича якдил фикрга эга эмас.


08:43 / 09.05.2017\n8 май куни Apple компаниясининг бозор нархи илк бор 800 млрд доллардан ошиб кетди.\nMSNBC телекомпаниясининг маълум қилишича, компания акциялари нархи 153,44 доллардан ошган. "Дрексел Гамильтон" компанияси таҳлилчиси Брайан Уайтнинг фикрича, компаниянинг бозор нархи 2017 йилдаёқ триллион доллардан ошиши мумкин.\nОхирги чоракда компания смартфонлари ва бошқа гаджетлари савдоси пасайганига қарамасдан, Apple янги молиявий чўққиларни забт этишга муваффақ бўлмоқда.\n"Компания раҳбари Тим Кук пасайишни истеъмолчилар сентябрда янги қурилманинг намойишини кутаётганлари билан тушунтирмоқда. Кўринишича, Уолл-стрит ҳам бунга рози бўлмоқда", деб айтилди телеканал хабарида.\nApple бозор нархи


ЎзА - Аёллар ғўзапоя тутунидан қутилди\n09.04.2018 14:20 Чоп этиш версияси\nАёллар ғўзапоя тутунидан қутилди\n– Кўчада катта газ баллони 300 минг сўм, уни тўлдириш эса 70 минг сўмга тушяпди. Бу биз учун қимматлик қилади, – дейди Оқибатхон Тўраева.\nМаҳаллаларда ва оилаларда ижтимоий-маънавий муҳитни ўрганиш ҳамда аниқланган муаммоларни бартараф этишга кўмаклашиш бўйича ташкил этилган Республика ишчи гуруҳи Бўз туманидаги “Чорвадор” маҳалласида бўлганида ҳудуддаги мавжуд 588 та хонадоннинг 99 тасида газ баллони етишмаслиги аниқланди ва эртаси куниёқ бу камчилик бартараф этилди.\nТуман газ таъминоти корхонаси томонидан уйма-уй юриб, газ балонлари хонадонларга етказиб берилди.\n– Кўчада катта газ баллони 300 минг сўм, уни тўлдириш эса 70 минг сўмга тушяпди. Бу биз учун қимматлик қилади, – дейди “Чорвадор” маҳалласидаги Бешқўрғон кўчаси 4 уйда яшовчи Оқибатхон Тўраева. –Битта тўлиқ баллонни бир-бир ярим ой ёқамиз. Тугагач, маҳаллага олиб чиқиб берамиз ва бир жойда йиғилади. Токи машина келиб, уларни тўлдириб, қайта олиб келгунича икки-уч ҳафта вақт ўтиб кетади. Қиш кунларида қийналардик. Мана энди жуда қулай бўлди. 4 нафар фарзандим бор. 12 ёшли ўғлим Бобуржон болалигида боши билан йиғилиб, фалаж бўлиб қолган, икки оёғи ишламайди. Ишчи гуруҳидан ногирон болам учун янги аравача ҳам сўрадим. Ҳал қилиб беришга ваъда беришди.\n– Иккита ёш болам бор, – дейди 94-уйда яшовчи Жумагул Чўлпонқулова. – Қишда печка ёқамиз. Унинг устида овқат пиширамиз. Баҳордан кузгача ҳар куни ўчоқ ёқишга тўғри келади. Иккита тухум қовуриш учун ҳам ўчоқ қоратмасак бўлмайди. Бир ойда 30 боғ ғўзапоя ёқамиз. Ҳозир бир боғи 1200 сўмга чиқиб кетди. Уни ҳам топиш қийин. Шу сабабли ишчи гуруҳи кирганида катта газ баллони сўрагандим, бир кунда олиб келиб беришди.\nТуман газ корхонаси ходими Зуҳриддин Мирзаҳоловнинг айтишича, ҳозирда Бўз туманида атиги учта маҳалла қувур орқали табиий газ билан таъминланган. Туман аҳолисига ҳар ойда 100-150 тонна сиқилган газ Шаҳрихон, Асака, Избоскан газ қуйиш шаҳобчаларидан келтирилмоқда. Аҳоли қўлида 10300 та газ баллони мавжуд. Уларга имтиёз асосда – 14 минг сўмга тўлдириб берилмоқда, газ баллони эса фойдаланиш учун бепул тақдим қилинмоқда. Жорий йилда яна 1366 дона етказиб берилса, эҳтиёж тўлиқ қопланади. Шундан кейин хонадонларни иккинчи газ баллонлари билан таъминлашга ўтилади ва бу катта қулайлик беради.


20 июн 2019, Тошкент вақти: 02:52\nДушанба куни БМТ глобал иқлим фожиаси олдини олиш учун жамият ва жаҳон иқтисоди тубдан ўзгартирилиши кераклиги ҳақида огоҳлантирди.\nҲозирга қадар Ер сатҳи ҳарорати 1 C⁰ га кўтарилди. Бу эса океанлар сатҳини кўтариб, кучли довуллар, тошқинлар ва қурғоқчиликлар келтириб чиқариш учун етарлидир. Агар чора кўрилмаса, ўртача ҳарорат 3 ёки 4 даражага кўтарилиши мумкин.\nҲукуматлараро иқлим ўзгариши панели (Intergovernmental Panel for Climate Change) ҳисоботида ёзилишича, атроф-муҳитни заҳарлаш ҳозирги суратда давом этса, 2030 йилдан аср ўртасигача ҳарорат 1,5 даражага кўтарилиши мумкин.\nҲукуматлараро иқлим ўзгариши панели раисларидан бири Дебра Робертс:\n- Кейинги бир неча йил инсоният тарихидаги энг муҳим йиллар бўлади, дейиш мумкин, - деди.\n“Юқори мансабли сиёсатчилар учун қисқа баён” деб номланган 400 саҳифали ҳисобот глобал исиш қанчалик тез суратда содир бўлаётгани ҳақида батафсил маълумот ҳамда аҳвол янада оғирлашиши олдини олиш учун кўриш лозим бўлган чораларни ўз ичига қамрайди.\n2015 йилда иқлим бўйича Париж битими имзоланишидан олдин илмий тадқиқотлар глобал ҳарорат 2 даражагача кўтарилса, муаммо бўлмайди, деган қарашга таянган эди.\nАммо Ҳукуматлараро иқлим ўзгариши панели ҳисоботида глобал исиш оқибатлари кутилгандан кескинроқ ҳамда тезроқ кузатилаётгани эътироф этилади.\nҲисоботда ёзилишича, глобал ҳарорат 1,5 даражадан кўп кўтарилмаслигига эришиш эҳтимолини 50 фоизга кўтариш учун 2050 йилгача атмосферага чиқарилган карбонат ангидриднинг ҳар бир тоннаси учун шунча CО2 йўқ қилиниши керак бўлади.\nҲисоботда яқинда ўтказилган 6 мингдан ошиқ тадқиқотга таянган ҳолда кўрилиши мумкин бўлган чоралар келтирилган.\nБу мақсадга эришишнинг биринчи йўли 2020 йилдан бошлаб энергия истеъмолини кескин озайтириш, қазилма ёқилғилардан тезкорлик билан воз кечиш ҳамда CО2 миқдорини тезда озайтиришни талаб қилади.\nИккинчи йўл эса энергия истеъмолини ҳозирга суратда давом эттиришни ва ҳарорат вақтинча 1,5 даражага кўтарилишига йўл беришни кўзлайди. Аммо бундай йўл тутиш келажак авлодлар ҳароратни қайта пасайтириш учун ўз турмуш тарзини ўзгартиришини талаб қилади.\nГлобал исишни 1,5 даражага чеклаш қимматга тушади. Ҳисоб-китобларга кўра, бу мақсадга эришиш учун 2016 йилдан 2035 йилгача глобал энергия тизимига йилига 2,4 триллион доллар сармоя ётқизиш керак бўлади.\nБироқ ҳисобот муаллифлари қўл қовуштириб ўтиришнинг оқибати бундан ҳам қимматга тушиши ҳақида огоҳлантирмоқдалар.


“Омикрон” штамми аниқланган хорижий фуқаро билан бир самолётда учиб келган йўловчилар карантинга жойлаштирилди - Anhor\nAnhor Все посты “Омикрон” штамми аниқланган хорижий фуқаро билан бир самолётда учиб келган йўловчилар карантинга жойлаштирилди\n“Омикрон” штамми Ўзбекистонда илк бор 7 январь куни аниқланган. Бироқ жаҳоннинг ушбу ташҳис бўйича етакчи экспертлари билан консультациялар, узоқ давом этган текшириш ишлари сабабли бу ҳақдаги маълумотни ўз вақтида чоп этишнинг имкони бўлмаган ва ахборот икки кундан сўнг эълон қилинган. Бу ҳақда Ахборот ва оммавий коммуникациялар агентлиги (АОКА)да бўлиб ўтган матбуот анжуманида Санитария-эпидемиологик осойишталик ва жамоатчилик саломатлиги хизмати бошлиғининг биринчи ўринбосари Холмамат Норбоев маълум қилди.\nҲозир “омикрон” штамми аниқланган бемор Зангиотадаги 2-сонли юқумли касалликлар шифохонасида даволанмоқда. Айни пайтда унинг аҳволи қониқарли. У билан бир самолётда учиб келган барча йўловчилар карантинга жойлаштирилган. Улардан 130 нафари ўзбекистонлик бўлиб, улар уй карантинида, 70 нафар хориж фуқароси эса меҳмонхоналарда карантин шароитида яшамоқда.\n«Оммавий концерт тадбирлари амалдаги карантин талабларига мувофиқ ўтказилади. Бироқ талаблар эпидемиологик вазиятга қараб ўзгариши мумкин. буни вақт кўрсатади», – дея қайд этади коронавирусга қарши курашиш штабининг аъзоси Хабибулла Оқилов.\nКундузги таълим шаклида таҳсил олувчи талабаларнинг 70% коронавирусга қарши кўнгилли равишда эмланди, – дейди Ўзбекистон олий ва ўрта махсус таълим вазирининг ўринбосари Раҳимжон Ҳакимов.\n24 январдан кейин ўқув жараёни онлайн-форматга ўтказилмайди. Якуний назорат имтиҳонлари ўз вақтида ўтказилади.\nТуркманистон Вазирлар Маҳкамаси раисининг ўринбосари Ўзбекистонга ташриф буюради


Россия инкирознинг энг огир боскичига энди кирмокда – эксперт – КУН УЗ\nГлавная / Жахон / Россия инкирознинг энг огир боскичига энди кирмокда – эксперт\n07.07.2020\tЖахон Comments Off on Россия инкирознинг энг огир боскичига энди кирмокда – эксперт 9 Показы\nКоронавирус инфекцияси пандемияси келтириб чикарган инкирознинг энг огир боскичи Россия учун энди бошланмокда. “Сколково” жамгармаси раиси Аркадий Дворкович “Иннопром онлайн” халкаро саноат марафони чогида шундай фикрни илгари сурган. Энг кийин вазиятга кичик ва урта бизнес тушади, деб хисобламокда эксперт. Бу хакда ТАСС ёзмокда.\n“Ишонаманки, биз барчамиз айни вактда кайси уринда эканимизни тулик англаб етганимиз йук. Оптимистлар фикрича, биз аллакачон чукурликдамиз, Европа эса, аллакачон инкироздан чикишни бошлаган. Менимча. Биз хали чукурлик тубига етиб борганимиз йук, айникса, Россияда инкирознинг энг огир боскичига кириб келяпмиз. Албатта, бу кайсидир даражада кичик ва урта бизнесга алокадор, у ерда барча муаммолар ахли олдинда. Кийинчиликлар ёз мавсуми, куз, балки йил охирига бориб бошланар”, – деган Дворкович.\nУнинг кушимча килишича, агар сунгги икки-уч ойда кичик ва урта бизнес шунчаки чидаб, яхши булишини кутган булса, эндиликда, бундай компаниялар ёпила бошлайди, жиддий муаммолар бошланади. Бунда йирик компаниялар ёз охири-куз бошига келиб ишлаб чикаришни кучайтира бошлайди, лекин улар хам инкирозгача булган давр курсаткичига анча узок булади.\n“Бу муаммолар камаймаслигини, балки айни лахзада камрок, лекин тупланиб колишини, катта муаммолар эса, тупланиб колишини англатади. Демакки, муаммолар хеч каёкка гойиб булмайди. Афсуски, куп сохаларда айрим уйинчиларнинг тарк этишини, йирикларининг жон саклаб колишини билдиради”, – деган Дворкович. Унинг айтишича, хукумат бизнесни куллаб-кувватлаш учун куп иш килмокда, аммо устунликларни танлашга тугри келади.\nПред. Тезликни оширганда рухсат этилган +5 км/соат: нега у факат биринчи улчовда кулланилмокда?\nСледующая Вилоятларни хам интернет билан таъминлаш кейинги максадимиз – Бепул, сифатли интернет тармоги лойихаси «Sola» хакида\nТусатдан, 35 ёшида, Давлат хавфсизлик хизмати “Амонатбанк” нинг собик рахбари Зоирчон Курбонов ва илгари “Акроинвестбанк” …


Самарқандда иккинчи трамвай линияси иш бошлайди - Фарғона.Ру ахборот агентлиги\nСамарқандда иккинчи трамвай линияси иш бошлайди\n26.01.2018 16:31 msk\nСамарқандда 30 январь куни иккинчи трамвай линиясини ишга киритиш режалаштирилмоқда. Йўналиш бўйича синов ҳаракати 25 январь пайшанба куни бўлиб ўтади, дея хабар беради “Самаркандский Вестник” Фейсбукдаги ўзининг саҳифасида.\nСамарқанддаги трамвай. «Самаркандский Вестник» фотоси\nЯнги линия “Вокзал” ва “Сиёб бозори” бекатларини туташтиради.\n“Самарқандга етарли миқдордаги трамвайлар келтирилди, ҳозир уларни эксплуатацияга тайёрлаш ишлари олиб борилмоқда. Асосий кучлар рельс ёнидаги йўлларни асфальт қилишга йўналтирилган. Иккинчи йўналишнинг барча бекатлари тайёр бўлди, уларнинг сони 18 та. Линия 5 километрдан иборат вагонлар ҳар етти минутда ҳаракатланади. Йўлга жами 20 дақиқа вақт кетади”, - деди трамвай линияларини эксплуатация қилиш корхонасининг директори Файзулла Муртазаев.\nУ шунингдек, Самарқанддаги учинчи трамвай йўллари тўғрисида айтиб ўтди. Бу йўл Буюк Ипак Йўли кўчасини “Кимёгарлар” поселкаси билан боғлайди.\n“Учинчи маршрут тармоғи Спитамен кўчаси бўйлаб ётқизилади. Трамвай-автобус парки трамвай ҳайдовчиларини тайёрлашда давом этмоқда”, - деди Муртазаев.\nСамарқандда жами тўртта трамвай линиялари қурилиши режалаштирилмоқда.\nБу шаҳарда биринчи трамвайлар 1924 йилда ҳаракатлана бошлаган. Электрда ишлайдиган трамвай 1947 йил 1 май куни ишлашни бошлаган. 1973 йилда Самарқандда трамвай ҳаракати тўхтатиб қўйилган: трамвай линияси бузиб ташланган, вагонлар металломга чиқариб ташланган. 2016 йилда Ўзбекистон президенти Шавкат Мирзиёев Самарқандда трамвай ҳаракатини тиклаш ташаббусини кўтариб чиққан, келгуси йилнинг апрелидан бошлаб биринчи маршрут ишга туширилган.


Юлдузли тунлар-43 – mulkdor.com\nFebruary 12 2019, 03:02 АдабиётКитобларКутубхона\nБугун ўн етти кундирки, Бобур Ҳиротда Алишер Навоий истиқомат қилган муҳташам Унсияда* яшайди. Унсиянинг баланд пештоқлари, нилий гумбази, офтобда жилоланган ранг-баранг кошинлари Бобурга Самарқанддаги Улуғбек мадрасасини эслатади. Лекин Унсия-нинг тўрт томонидаги тўртта минораси Улуғбек мадрасасиникидан баландроқ, бинонинг ҳажми ҳам каттароқ эди. Ўзи бундан ўн беш йилчагина олдин қуриб битирилган, ҳали ҳамма безаклари яп-янги эди.\nУнсиянинг ичидаги хоналардан бир қанчасини Навоийнинг шахсий кутубхонаси эгаллаган.\nБобур кутубхонадаги китобларни варақлаганда, уларнинг баъзи жойларида улуғ шоирнинг дастхатини кўрди-ю, Самар-қандда ундан олган мактубни эслади. Навоийни кўришга муяссар бўлолмагани учун юрагини маъюс туйғулар чулғади.\nКутубхона эшиги олдига чиройли бир жавонга ўхшаш катта соат қўйилган. Белгили вақтларда бу соатнинг тепасидаги жажжи ҳайкалча ҳаракатга келади-ю, олтин болғачалар билан оҳангдор қилиб занг чалади. Бундай соат ясаш ғоясини соатсозга Навоийнинг ўзи айтиб, махсус буюртма берган эди. Кейин Ҳиротда «Алишерий» деб аталадиган занг чалувчи соатлар расм бўлиб кетган эди.\nБобур кутубхонадан чиқар экан, устма-уст занг чалаётган соатга қараб туриб, ўзича ўйланди:\n«Ажаб! Алишербекнинг ўзлари вафот этган бўлсалар ҳам ихтиролари тирик. Умри соний шулмикин? Бу соат ўз эгасининг иккинчи умрини ўлчаб занг чалмоқдамикин?» Унсиянинг ич-ташида бу бинони қурган ва унда ҳаётининг охирги кунигача яшаган ноёб инсоннинг руҳи кезиб юрганга ўхшарди. Бобур Навоийнинг қўли теккан эшикларни эҳтиёт билан очар, мармар зиналарда унинг кўзга кўринмас изларини босиб ўтаётганини ҳис қилиб, мумкин қадар секин қадам ташлар эди.\nҲовлида тошҳовуз бўйидаги чинорлар тагида фаррош йигит хазон супурмоқда эди. Бобур икки томонида тўқ яшил шамшод дарахтлари қатор турган чиройли йўлкага бурилди. Бу ерда уни Навоийнинг шогирди Хондамир ва унинг энг яқин надим*ларидан Соҳиб Доро кутиб турар эдилар. Ҳасса таянган кекса Соҳиб Доро Бобур билан кўришаётиб:\n— Амирзодам, — деди. — Ҳазрат Мирнинг вафотларидан бери Унсия руҳсиз танадек эди. Сиз келганингиздан сўнг бу танада янги жон, янги руҳ пайдо бўлди!\nЁши ўттизларга борган тийрак кўзли Хондамир Бобурга синовчан назар билан кулимсираб тикилди: «Андижондан келган йигирма тўрт ёшлик шаҳзода бу муболағали гапга яраша камтарона жавоб топармикин?»\nҚалби эзгу ва маъюс туйғуларга тўлиб турган Бобур шоирона ўхшатишлар қилиб ўтиргиси келмай жўн жавоб берди:\n— Мавлоно, ҳазрат Алишернинг маконлари менинг ўзимда янги бир руҳ пайдо қилди. Бу ерда мен санъату маърифатнинг ҳали умримда кўрмаган камолотини кўрмоқдамен.\nХондамир Бобурнинг жавобидан қаноатлангандек мамнун бош ирғади. Соҳиб Доро ҳам:\n— Сиз ҳақсиз, амирзодам, — деди. — Ҳазрати Мир неки яратган бўлсалар, ҳаммасида ўзларининг олий руҳларидан бир нишона қолдирмишлар. Мана бу минораларга бир назар ташланг!\nБобур учи осмондаги оқ булутларга тегай деб турган баланд кошинкор минораларга тикилди. Одатда, юксак минораларнинг одам чиқиб атрофга қарайдиган усти ёпиқ ҳалқаси, яъни шийпончаси энг тепасида бўлади. Унсия минораларида эса тепадаги ҳалқадан ташқари ўрта белида ҳам махсус ҳалқалар бор эди. Соҳиб Доро бунинг сабабини айтди:\n— Ҳазрати Мир Ҳирот манзараларига баланд бир жойдан қараб ўлтириб ҳордиқ чиқарар эдилар. Кексайган пайтларида минора тепасидаги ҳалқага чиқишлари мумкин бўлмай қолди.\nШундан сўнг меъморга ўзлари айтиб, пастроққа ҳам ҳалқа қурдирдилар.\n— Илож бўлса, шу ҳалқалардан бирига биз ҳам чиқсак, — деди Бобур.\nСоҳиб Доро Бобурни Хондамир билан бирга ғарбий минорага томон бошлади. Аммо минора ичидаги тик, айланма зиналардан чиқолмаслигини айтиб, ўзи пастда қолди. Миноранинг ўрта ҳалқасига Бобурни Хондамир бошлаб чиқди.\nУлар атрофга кўз югуртиришди. Узоқда қорли Мухтор ва Искалжа тоғлари. Пастда куз кириб, суви жилдираб қолган Инжил анҳори. Унинг чап соҳилида машҳур Гавҳаршодбегим мадрасаси савлат тўкиб турибди. Навоий қурдирган Ихлосия мадрасаси Инжилнинг ўнг қирғоғида — Гавҳаршодбегим мадрасасига юзма-юз тушган эди. Ихлосиядан нарида беморлар даволанадиган, айни вақтда, мударрислар ёшларга тиббиёт илмини ўргатадиган Шифоия номли шифохона— мадраса. Ундан нарида улкан гумбазли Халосия хонақоҳи. Катта бир маҳалланинг ўрнини оладиган жой Алишер Навоий қурдирган нодир обидаларга тўлиб, Ҳиротнинг салобатига салобат қўшган эди.\nШаҳарнинг нариги ёқларида ҳам мовий тоғларга ўхшаб юксалиб турган минора ва гумбазларнинг кўплиги Бобурга бирдан Самарқандни эслатди-ю, юрагини дард аралаш соғинч туйғуси чулғади.\n— Мавлоно, — деб Бобур Хондамирга юзланди. — Ҳирот обидаларини қурган меъморлар орасида Мовароуннаҳрдан келганлари ҳам бормиди?\n— Амирзода, Сиз Ҳиротда Самарқанд сайқали ҳам борлигини сезиб турганга ўхшайсиз.\n— Ҳа, саволимнинг боиси ҳам шу.\n— Ҳиротнинг кўп улуғ зотлари Самарқандда таҳсил кўрмишлар. Улар Самарқанд сайқалини қалбларида олиб келмишлар, яна Мовароуннаҳрдаги фаторатлардан безиб қочган талай истеъдодлар Ҳиротга келиб, ҳазрат Алишердан паноҳ топмишлар. У олий зотнинг фазилатлари беҳисоб эди. Лекин фақирга энг улуғ туюлган фазилатлари— ҳазрат Мирнинг истеъдодшуносликлари-ю, заковатпарварликлари эди. Улуғ ишларини улуғ истеъдодларсиз қилиб бўлмаслигини ҳазрат Алишер яхши билур эдилар. Шунинг учун ҳамиша эл-улус орасидан нодир истеъдодлар излаб ўтдилар. Ёнларида юрган надимларига, мусоҳибларига, биз каби шогирдларига айтар эдиларки, бахиллик доим нурсиз, лаёқатсиз, истеъдодсиз одамлардан чиқур. Хусусан, олий жамиятда лаёқатсиз бахиллар доим истеъдодларнинг йўлини тўсурлар, худодод заковатларини юзага чиқармай, хайф қилурлар, бундан бутун халқ зарар кўрур.\nДунёдаги энг машъум бахиллик, истеъдодларнинг йўлини тўсгувчи бахилликдир. Дунёдаги энг олий саховат эса нодир истеъдодларни юзага чиқарувчи саховатдир.\n— Айни ҳақиқат! — завқланиб хитоб қилди Бобур.\nХондамир бу хитобдан руҳланиб, овозини хиёл кўтариб давом этди:\n— Биз бирон сафардан қайтсак ёки ҳазрат Алишерга бир-икки кун кўринмай юриб, кейин ҳузурларига келсак: «Қани, хўш, яна қандай ажойиб истеъдод учратдингиз?»— деб сўрар эдилар. Биз учратган нодир истеъдодларнинг баъзилари ўн беш-ўн олти ёшлик ўспиринлар бўлар эди. Ҳазрат Алишер: «Бўладиган бола ўн беш ёшида бош бўлур, бўлмайдиган одам қирқ ёшида ҳам ёш бўлур», дер эдилару топилган истеъдод ўспирин бўлса ҳам ҳузурларига чорлар эдилар. «Соҳиб Доро истеъдодли шоир Зайниддин Восифийни ўн беш ёшида ҳазрат Мирнинг ҳузурига келтирган эди. Ҳазратнинг саховатларидан баҳраманд бўлган бу ёш шоир жуда тез улғайиб, бутун Ҳиротга машҳур бўлди. Улуғ мусаввир Камолиддин Беҳзод ҳам ёшликдан ҳазрат Мирнинг тарбиялари билан улғайдилар. Шоир Ҳилолий, хаттот Султон Али Машҳадий ҳам ҳазрат Алишер кашф этиб, тарбият қилган истеъдодлардандир. Кўз ўнгимизда турган Ҳирот сўнгги ўттиз-қирқ йил мобайнида аввалгидан ўн баробар гўзалроқ, улуғворроқ бўлиб кетганини барча фозил кишилар ай-турлар.\n— Сўзингиз чин, мавлоно. Мен кўрган Рубъи маскунда* Ҳиротдек шаҳар йўқдир!\n— Амирзодам, бугунги Ҳиротни шунчалик гўзал, шунчалик улуғ қилганлар — эл-улус орасидан чиққан истеъдодлар эмасми?\n— Рост! Кўз ўнгимизда турган барча нодир обидалар — улуғ истеъдодлар хазинасидан чиққан гавҳарлардир.\n— Лутф қилдингиз, амирзодам. Ҳазрат Алишер — гавҳардай бебаҳо истеъдодлар хазинасини очган энг улуғ кашфиётчи эдилар. Буни султон Соҳибқирон Ҳусайн Бойқаро ҳам тан олган эдилар. Эшитгандирсиз амирзодам, ҳазрат Алишер билан Ҳусайн Бойқаронинг ораларига нифоқ солган бахиллар кўп эди. Маълумингизким, султон Ҳусайн мастликда кўп ёмон ишлар ҳам қилган эдилар… Аммо ичмай юрган таъблари тиниқ кунларда ҳазрат Алишерга шундоқ эҳтиромлар кўрсатар эдиларки, ҳаммамиз ҳайрон қолар эдик.\nБобур Хондамирнинг завқли бир воқеани эслагандек мамнун кулимсираганини кўрди-ю, унинг ҳикоясини кутиб, юзига тикилди.\nХондамир ҳали йигит ёшида бўлса ҳам кўп ўлтириб ишлаш оқибатида бир оз семириб қолган тўла гавдали ўрта бўй киши эди. У гўштдор бармоқлари билан қошининг устини силаб қўйди-ю:\n— Ҳазрат Алишер «Хамса»ларини битириб Султон Ҳусайн Бойқарога ўқишга бердилар, — дея ҳикоя қила бошлади. — Султон Ҳусайн таъби назми ўткир зот эдилар. «Хамса»ни ўқиб ҳазрати Алишерни саройларига чақирмишлар, бутун аъёнлари олдида табрик айтмишлар. Султон Ҳусайннинг яхши кўрган бебаҳо бир оқ отлари бор эди. Мирохўрга: «Ўшал отни келтиринг!» — деб буюрмишлар. Мир ҳазратлари ҳайратга тушиб: «Менга от инъом қилмоқчиларми? — деб ўйламишлар. Отни келтиргунларича подшоҳ Мир Алишерга қараб: «Eнди сиз шеъриятда менга устоз пирсиз, мен сизга мурид бўлмоқчимен», деганлар. Мир Алишер изтироб билан эътироз қилганларки: «Ҳазратим, сиз подшоҳдирсиз, сизга мен мурид бўлмоғим керак». Шу аснода оқ отни олтин анжомлари билан келтирурлар. Султон Ҳусайн кулиб туриб сўрабдилар: «Мурид пирнинг амрини бажармоғи керакми?» Мир Али-шер, албатта, тасдиқ жавоб бермишлар. Шунда подшоҳ у олий зотга айтмишларки: «Бўлмаса, мана шул отга мининг!» Шоҳнинг амри вожиб.\nМир Алишер отга яқинлашурлар. Оқ отнинг бир феъли бор экан: Султон Ҳусайндан бошқа одам минмоқчи бўлса, беланглаб қўймас экан. Мир Алишер яқинлашганда от беланглашга тушмиш.\nШунда Султон Ҳусайн отни жиловидан олиб: «Тинч тур!» — деб ўшқирурлар. От тинчлангач, ҳазрат Мир унга минурлар. Сарой аҳли: «Eнди нима бўларкин?» деб нафасларини ичларига олиб сукутга кет-миш. Султон Ҳусайн отнинг жиловини илкларидан қўймай ҳовли бўйлаб юриб кетмишлар. Ҳамма ҳайрон. Шунда подшоҳ от устидаги ҳазрат Алишерга айтурларки: «туркий тилда биринчи бўлиб ёзган улуғ «Хамса»нгиз учун мендек Султон Соҳибқирон сизга жиловдор мурид бўлса арзир!» Сарой аҳли бу сўзни эшитиб, лол бўлиб қолмиш. Ҳазрат Алишернинг ўзлари шу даражада мутаассир бўлмишларки, ҳушларидан кетиб қолмишлар. Кейин мулозимлар чопиб бориб ҳазратни отдан тушириб олмишлар… Ана, амирзодам…\n— Фикрингизга тушундим, мавлоно, — деди Бобур ўйчан товуш билан. — Қаердаки истеъдодларга бахиллар завол келтиролмаса-ю, сахийлар йўл оча олса, ўша жой бугунги Ҳирот каби камолот чўққисига кўтарилар экан.\nХондамирнинг кўнглидаги гапни Бобур бунчалик яхши топиб айтгани мавлонога ғалати таъсир кўрсатди. Хондамир Бобурда ўзининг маслакдошини топгандай қувониб:\n— Тасанно, амирзодам! — деди. — Ўшал улуғ зотлар даврида Ҳиротнинг камолот қуёши осмоннинг энг баланд нуқтасига чиққани рост! Лекин… афсуски, қуёш энг баланд нуқтадан сўнг пастга оғар экан. Сўнгги йилларнинг мудҳиш воқеаларини кўриб, қалбимни бир ваҳм титратур: «Ҳиротнинг толе қуёши аста-секин оғиб тушмасдан, бирдан зулмат қаърига қулаб кетса… унда не қилғаймиз?\nХондамир Мовароуннаҳрдаги тўполонлар ва қир-ғинлар Шайбонийхоннинг қўшини билан бирга Ҳиротга ҳам яқинлашиб келаётганини сезгани учун шу изтиробли саволни берган эди. Унинг назарида, бу саволга Шайбонийхон билан юзма-юз олишган Бобургина жавоб бериши мумкин эди.\n— Изтиробингиз бежиз эмас, мавлоно, — деди Бобур.— Ҳиротдаги бугунги осойишталик даҳшатли тўфон олдидан бўладиган муваққат сокинликни эслатур. Тошкент ҳам мен сўнгги марта борганимда, худди ҳозирги Ҳиротга ўхшар эди. Мен минг балоларни бошдан кечириб, жаҳаннам қаъридан чиқиб борган эдим. Марҳум тоғойим Маҳмудхонга: «Бу балолар сизнинг ҳам бошингизга тушмасин, бирга чора топайлик», деганимда истеҳзо қилиб кулган эди.\nРаҳматлик сиз айтган истеъдодсиз, лаёқатсиз тождорлардан эди… Хийла бахиллиги бор эди… Маҳмудхон ахири Шайбонийхоннинг оёғи тагида қандоқ топталганлиги маълумингиздир.\n— Наҳотки, ўша ҳодисалар Ҳиротда яна такрорланса, амирзодам?\nБобур Ҳиротнинг шимол-ғарбида ғубор ичида кўринаётган Соқи Солмон чўлининг хира уфқига тикилиб, ўйланиб қолди. У Ҳиротга темурийларнинг бошини қовуштириб, Шайбонийхонга қарши мустаҳкам иттифоқ тузиш учун келгани, бу мавзуда қарийб йигирма кун-дан бери музокара бораётгани Хондамирга маълум эди. Бобур тезда жавоб беравермагач, Хондамир андиша қилиб деди:\n— Амирзодам, музокаралар махфий бўлса, фақир давлат сирларини билишга ҳаққим йўқ. Фақат…\n— Мавлоно, минора устида биз фақат иккимиз турибмиз. Менинг сиздан яширадиган сирим йўқ. Ҳирот тахтида икки оға-ини бирга подшоҳлик қилишларини билурсиз.\n— Ҳа, асли ўзи тахт Бадиуззамон мирзоники эди-ю, лекин Хадича бегимнинг тарафдорлари Музаффар мирзони иккинчи подшоҳ қилиб кўтардилар. Тарихда ҳаргиз мисли кўрилмаган ҳодиса.\nХондамирнинг бу ҳодисадан норози эканлиги сезилиб турарди. Бобур босиқ товуш билан сўзида давом этди:\n— Ҳар икки подшоҳларингиз ҳам меҳмондўстликда, суҳбатдорликда, ораста базм ўтказишда беназирлар. Аммо жангу жадалга хоҳишлари йўқми, ҳар қалай, Мурғоб бўйида учрашганимизда ғалати бир ҳодиса бўлди. Хоннинг бир пора қўшини Хуросоннинг Чечекту навоҳисини* босгани тўғрисида хабар келди. Хоннинг ўзи Амударёдан нарида эди. Хондан кўра биз турган жой Чечектуга яқинроқ эди. Мен таклиф қилдимки, Чечектуни беш-олти юз кишилик ёғий босган бўлса, дарҳол отланиб уларнинг ўзларини босмоқ керак. Токи хон қўшини Хуросонга осонликча келолмайдиган бўлсин. Бадиуззамон мирзо инилари Музаффар мирзони Чечектуга юбормоқчи бўлдилар. Маълумингизким, ҳар икковларининг ўз эшик оғалари, ўз мулозимлари, ўз черикларию алоҳида саркардалари бор. Музаффар мирзо жанг кўрмаган йигит. Чечектуга боришга журъат қилмади. «Ҳазрат оғам борсалар, биз бошқа чегаралар ҳимоясида бўлурмиз», деди. Бадиуззамон мирзо: «Мен жангда нобуд бўлсам, бу тахтни ёлғиз ўзи эгаллайдими?» деб ўйлади назаримда, Чечектуга боргиси келмади. Кўп сансалор бўлгандан сўнг мен айтдимким:\n«Ижозат бергайсизлар, мен йигитларим билан бориб, Чечектуни ёғийдан озод қилишга уриниб кўрай». Оға-ини бир-бирларига қарадилару эл-улусдан номус қилдилар. «Сиз меҳмонсиз» деб, мени бу ниятимдан қайтардилар. Қўймасдан Ҳиротга бошлаб келдилар. Чечекту ёғий илкида қолди.\nХондамир куюниб «уҳ» тортди:\n— Бу ҳаммаси — Хуросондан толе юз ўгираётганининг нишонаси! Амирзодам, бошимиз устида қандай балолар тўпланаётганини бизнинг подшоҳларимиздан кўра сиз яхши билурсиз. Чунки барчасини ўз кўзингиз билан кўрмишсиз. Биз бу ҳақда мавлоно Беҳзод билан ҳам кўп гаплашдик. Ҳиротнинг барча жонкуяр фозил кишилари умид кўзини сизга тикканлар. Хатар қанчалик кучли эканлигига шояд подшоҳларимизни ишонтирсангиз. Барча яхши кучлар бирлашса-ю, шояд фалокатнинг олдини олишга муяссар бўлсалар.\nБобур минорадан пастга тикилиб:\n— Билмадим, мавлоно, — деди. — Бугун-ерта подшоҳлар билан яна шу ҳақда гаплашмоқчимен.\n— Илоҳим, кушойиши корингизни берсину музокарангиз биз истагандек тугасин, амирзодам!\nБобур ташаккур айтиб, минора зинапоясига томон йўналди. Пастга тушаётиб, Ҳирот қалъасининг ичида— баланд тепалик устида турган улкан аркка нохуш назар ташлади.\n* Н а д и м — қурдош-суҳбатдош.\n* Р у б ъ и м а с к у н — дунёнинг инсон обод қилган қисми.\n* У н с и я — «Дўстлик уйи» демакдир.\n* Н а в о ҳ и — кичик ўлка, туман.\nҲозир Абдураҳмон ўзининг яқин мозийсида усти ширнига беланган от тезакдан бошқа бир нарса кўрмаганидек, истиқболида ҳам эпақалиқ бир ҳол тасаввур қилолмас эди. Бир неча ...\nАдабиётNovember 7 2018, 06:11


Журнал "Экономический Вестник Узбекистана" » (O´zbek) Investitsion banklar operatsiyalarining muhim jihatlari\nГлавная | Архив номеров | (O´zbek) Investitsion banklar operatsiyalarining muhim jihatlari\n(O´zbek) Investitsion banklar operatsiyalarining muhim jihatlari\nМустақиллик йилларида хорижий инвестицияларни жалб этишга катта эътибор берилаётгани, қолаверса, қулай инвестиция муҳити инвестицион банклар фаолиятининг янада ривожланишида муҳим аҳамият касб этмоқда. Бунда, яъни инвестиция фаолиятини ташкил этишда ишбилармонликни, тадбиркорлик моҳиятини чуқур англаган ҳолда иш юритиш ҳамда бозор иқтисодиёти ва унинг кўпқиррали муносабатларини ҳар томонлама теран англаш жуда муҳим аҳамиятга эга эканини алоҳида таъкидлаш лозим.\nИқтисодиётнинг асосий таянч устунларидан бири ҳисобланадиган банк тизимида, умуман олганда молия бозорида ўтказилаётган ислоҳотлар натижасида мазкур соҳада ҳам сезиларли силжишлар ҳамда ўзгаришлар амалга оширилмоқда. Биз ҳам айни жиҳатларни эътироф этган ҳолда, инвестицион банкларнинг фаолият хусусиятлари, улар томонидан амалга ошириладиган операцияларнинг турларини атрофлича таҳлил этишга ҳаракат қиламиз. Шунингдек, инвестицион банк фаолиятини ривожлантириш учун зарур бўлган дастлабки шарт-шароитларни шакллантириш бўйича таклифлар беришга ҳаракат қиламиз.\nАслида, инвестицияларни жалб қилиш ва молиялаштириш анча мураккаб жараён. Шу боис, инвестиция фаолиятининг янада муҳим бўлган ривожи учун мазкур омилларни илмий таҳлил қилиш лозим. Қолаверса, қулай инвестиция муҳити яратилиши республикамизда инвестиция фаолиятини ривожлантириш ва амалга оширишнинг муҳим асосларидан бири ҳисобланади. Энди, баъзи бир иқтисодий адабиётларда келтирилган маълумотлар асосида мулоҳаза юритадиган бўлсак, инвестицион банк хусусидаги умумий қарашларга мувофиқ, молиявий тақсимлаш имкониятини яратишга хизмат қиладиган барча хизматлар мажмуи инвестицион банк фаолиятини ташкил қилади. Бошқача айтганда, инвестицион банклар молия бозоридаги савдоларни рағбатлантирувчи функциялар тизимини қамраб олиш билан бирга, капитал бозорларида ўзига хос воситачилик функциясини бажаради.\nМавзунинг баъзи бир жиҳатлари хусусида тўхталишдан олдин айтишимиз керакки, одатда, ҳар бир банк сиёсий, иқтисодий, ташкилий ва бошқа омилларни инобатга олган ҳолда ўзининг кредит сиёсатини ишлаб чиқиши ва уни амалга ошириши, шунингдек, ссуда операцияларидан келадиган даромад ва уларни самарали молиялаштиришга катта эътибор қаратишлари мумкин. Яъни, тижорат банклари депозитларни жалб қилиш ва ушбу маблағларни ссуда кўринишида мижозларига тақсимлаш орқали молиявий воситачилик функциясини бажарса, инвестицион банклар эса капитал бозорларида инвесторлар ва эмитентлар ўртасидаги савдоларни ташкил этиш ёки унга кўмаклашиш орқали воситачилик қилади. Капитал бозорларидаги воситачилик функциясидан ташқари, инвестицион банклар ўз ҳисобидан иккиламчи бозордаги савдоларда иштирокчи сифатида ҳам қатнашади. Шу ўринда биз, инвестицион банкнинг воситачилик ва мулк савдоси бўйича фаолиятини ажратиб олиш мақсадга мувофиқ, деб ҳисоблаймиз.\nЯъни, воситачилик фаолияти қуйидагилардан иборат:\n● бирламчи бозорга инвестицион банк маҳсулотларини таклиф этиш;\n● молиявий маслаҳатлар;\n● иккиламчи бозорда мавжуд маҳсулотлар билан савдоларни амалга ошириш.\nМулк савдосида инвестицион банклар операцияларни ўз номидан ва ўз маблағи ҳисобига амалга оширади. Қолаверса, бирламчи бозорда янги муомалага чиқарилган қимматли қоғозлар билан савдо қилинади ва бунда инвестицион банкларнинг роли муҳим саналади.\nАйниқса, корпоратив облигацияларни эмиссия қилиш ва уларни потенциал инвесторларга сотиш жараёнини инвестицион банклар иштирокисиз тасаввур қилиш қийин. Облигацияларга муқобил тарзда корпорациялар акцияларни эмиссия қилишлари ҳамда ушбу фаолиятни эса инвестицион банкларнинг қарз ва акциядорлик капиталини жалб қилиш бўйича операциялари сифатида эътироф этишлари мумкин. Айни пайтда шуни айтиш жоизки, қарз капиталини жалб қилиш фонд бозорида қарз мажбуриятларини жойлаштириш орқали амалга оширилади. Облигацияларни жойлаштириш инвестицион банкнинг (универсал банкнинг инвестицион-банк бўлинмаси) бевосита иштирокида юз беради. Хусусан, халқаро амалиётда облигацияларни жойлаштиришнинг йирик ташкилотчилари ҳисобланган банклар қаторига J.P.Morgan, Citigroup, Morgan Stanley, Goldman Sachs, Deutsche Bank, UBS, Bank of America, Banco Santander Central Hispano кабиларни киритиш мумкин.\nҲеч кимга сир эмас, иқтисодиётни янада эркинлаштириш йўлида мамлакатимизда инвестиция фаолияти билан шуғулланувчилар учун қўлланаётган иқтисодий механизмлар ҳам йилдан-йилга такомиллаштириб борилишига жиддий эътибор берилмоқда. Бу борада, Мустақилликнинг дастлабки йилларидан бошлаб, бир қанча фармон ва қарорлар қабул қилинди. Бунинг натижасида эса юртимиз иқтисодиёти ривожланиб, янада тараққий этиб бормоқда. Юқорида қайд этилган фикр-мулоҳазаларга кўра, мамлакатимиздаги тижорат банклари кредитларининг иқтисодиётимизда тутган ўрни мустаҳкамланиб бориши амалга оширилаётган иқтисодий ислоҳотлар молиявий таъминотининг кучайишига, иқтисодиёт реал секторининг ҳар томонлама қўллаб-қувватланишига ҳамда барқарор иқтисодий ўсиш суръатлари таъминланишига замин яратмоқда. Шу ўринда инвестицион банк фаолиятини туркумлашни жоиз деб билдик.\nИнвестицион банкларнинг облигациялар муомаласи ва уни жойлаштириш бўйича хизматлари таркибига қуйидагилар киради:\n● облигация мажбурияти таркибини (параметрлари ва тузилмасини ишлаб чиқиш);\n● эмитентнинг фонд бозоридаги стратегиясини шакллантириш;\n● рўйхатга олишга доир барча ҳужжатларни тайёрлаш;\n● облигацияга рейтинг олиш жараёни бўйича эмитентга маслаҳат бериш;\n● облигация мажбурияти бўйича ахборот ва потенциал инвесторларга тақдимот ўтказиш бўйича кўмак бериш;\n● келишилган муддатларда облигация мажбуриятини жойлаштиришни амалга ошириш;\n● облигацияни муомалага чиқариш натижалари бўйича ҳисобот тайёрлаш;\n● иккиламчи бозорда облигациялар котировкасини ташкил этиш, қўллаб-қувватлаш ва ш.к.\nАкциядорлик капиталини жалб қилиш эса уч усулда амалга оширилади:\nхусусий (ёпиқ) жойлаштириш (private placement), бирламчи оммавий жойлаштириш (IPO, initial public offering) ва иккиламчи жойлаштириш (SPOб second public offering, follow-on offering, seasoned public offering).\nХусусий жойлаштириш – бу, қимматли қоғозлар сотувини оммавий таклиф қилмасдан туриб, чекланган ва олдиндан келишилган манфаатдор инвесторлар гуруҳига сотиш ҳисобланади. Мазкур ҳолатда инвестицион банклар потенциал инвесторларни аниқлайди ва ўз мижозлари – эмитентлар билан келишиб олади.\nАгар корхонага зарур бўлган молиялаштириш ҳажми сезиларли даражада юқори бўлса ва бозорда ўз мавқеини янада мустаҳкамлашни истаса, унда бирламчи оммавий жойлаштиришдан фойдаланади. IPO фонд бозоридаги «илк қадам» бўлиб, у корхонанинг муайян муваффақиятга эришиши учун хизмат қилади. Иккиламчи хусусий жойлаштириш корхонанинг такроран фонд бозорига (иккиламчи) чиқишидир. Бунга сабаб сифатида бизнеснинг кенгайиши, сезиларли миқдорда акцияларнинг йирик акциядорлик жамиятларига сотилиши (агар йирик акциядорлик компанияси IPO даврида ўз акцияларини жойлаштирмаган бўлса) кабилар келтирилиши мумкин. Шунингдек, инвестицион банклар бажарадиган муҳим операциялар қаторига бирикиш ва қўшиб олиш (M&A, mergers and acquisitions) бўйича операцияларни киритиш мумкин.\nОдатда, корпорацияларнинг йириклашуви табиий равишда бизнес кўламининг кенгайиши бирикиш ва қўшиб олиш битимлари орқали юз беради. Бирикиш ва қўшиб олиш битимининг мураккаблиги шундаки, у муайян компетенция ва малака талаб қилиши боис, корпорациялар бундай битимларни тузишда профессионал маслаҳатчи ёллашни мақбул деб ҳисоблайди. Маслаҳатчи эса, ўз навбатида, бирикиш ва қўшиб олиш битими ташаббусини кўтариш, тузиш ва уни тугаллашда корпорацияга кўмаклашади. Яна шуни ҳам айтиш лозимки, бирикиш ва қўшиб олиш битимини тузишда корпорациялар бир қатор мақсадларни кўзлайди, яъни:\n● биринчидан, корпорациялар мазкур битим орқали стратегик жиҳатдан муҳим активларни қўлга киритиши;\n● иккинчидан, корпорациялар янги бозорларга кириб боришни, бозордаги улушини мустаҳкамлашни режалаштириши;\n● учинчидан, кўлам самарасига эришиш учун битимга киришиши;\n● тўртинчидан, молиявий ёки диверсификациялаш борасидаги сабаблар бундай битимларга ундаши мумкин.\nДарҳақиқат, халқаро амалиёт кўрсатишича, инвестицион банклар иштирокисиз амалга ошириш кўзда тутилган бирикиш ва қўшиб олиш битимларининг аксарияти муваффақиятсизликка учраган ёки тугалланмаган. Демак, инвестицион банкларсиз қўшиб олиш ёки бирикиш битимларини тузишга ҳаракат қилиш мантиқсиз ҳолатга айланган.


Асад Асил. Тарғил олма (ҳикоя) | www.ziyouz.uz\nБош саҳифа Ўзбек насри онлайн антологиясиАсад Асил (1941)Асад Асил. Тарғил олма (ҳикоя)\nАсад Асил. Тарғил олма (ҳикоя)\nТақдиримдан нолимайман. Диёримиз марказида чиқадиган, жамики ижодкорлар орзусидаги мўътабар даргоҳларда масъул вазифаларда меҳнат қилдим. Бахтимизга электр поезди бор экан, азонда жўнайман, кечга томон яна иккинчи вагонда қайтаман. Дилтортар одамлар уюшиб, давра ташкил этган эканлар, шуларга қўшилиб олганман. Файзулла ака даврабоши. Сафимизда Азимжон, Ўктамжон, Ҳабибулло сингари ўн чоғли сара йигитлар бор. Бешинчи бекатдан давра маликаси чиқадилар. Ул хонимга битта жойни банд қилиб борамиз-да, Файзулла ака ёнига ўтказиб юборамиз.\nДаврабошимиз таъкидлашича, қаторда аёл бўлгани маъқул: “Эркаклар одоб сақлашади, ҳаддиларидан ошмайдилар, чегарадан чиқиб кетмайдилар…”\nУмр шундай ўтаверди. Баъзан суҳбатлаша-суҳбатлаша манзилга етганимизни билмай қоламиз, баъзан гап-гапга қовушмайди. Шунда кимдир китоб ўқишга тутинади, бошқа бировни мудроқ босади. Мен кўпинча дераза оша атрофни кузатиб бораман…\nБаҳор ўз ўрнини ёзга бўшатиб бераётган кунлар эди. Поездимиз сўнгги бекат – Солор сари илгарилаб борар экан, ўнг томондаги боғлар орасида ажойиб манзарага кўзим тушди. Шу заҳоти ёдимда жонланди: бултур айнан шундай кезларда бу ажойиботни кўрган эдим. Бироқ фикран иккиланиб, кўрганимни ҳеч кимга айтмагандим. “Ёз ҳали бошланмаган бу пайтда олма пишармиди, ўтган йилги хазон фаслидан қолган қуруқ барглар бўлса керак”. Энди эса, тикилиб қарасам, улар чинакам пишиб турган тарғил олмаларга ўхшарди…\nЁнимда ўтирган Файзулла аканинг қулоғига шивирладим:\n– Тақсир, анови боғ орасидаги олма дарахти мевалари чинданам пишганми? Ёки!…\nДаврабоши ҳушчақчақ, шу билан бирга бироз аскиябоз, ҳозиржавоб инсон эди. У бор бўйи билан мен томон ўгирилди-да, жилмайганча кўзимга тикилиб:\n– Синов муддатини ўтамай туриб, бизнинг меваларга кўз олайтирганингиз нимаси? – деди. Сўнг мен кўрсатган томонга қараб, у ҳам ҳайрон қолди. – Тўғри пайқабсиз, мевалари шу қадар йирик ва бунчалар эртапишар олмани умрим бино бўлиб мен ҳам шу жойда кўрдим. Бу ҳақда гап очганингиз яхши бўлди: вақт топиб борасиз-да, ўша тарғил олмадан олиб келасиз. Сизга вагон жамоасининг топшириғи. Совғани иккита қоғоз халтага жойлаштирасиз: бири ҳаммамизга, яна бири вагонимиз маликасига!…\n– Жуда тўғри! – дейишди даврадошлар бир овоздан. Вагон маликаси индамади-ю, чиройли ёноқлари лоларанг тусга кириб, кўзойнагининг гардишларини нафис рўмолчасига артиб-артиб ўтираверди. Чамаси, Файзулла аканинг кутилмаган топшириғи иффатли бу аёлни тадбиридан адаштириб қўйган эди…\nШу куннинг эртасигаёқ вазифани бажаришга киришдим. Ишимни барвақтроқ тугаллаб, поезд жўнашидан бир соатча олдин Солорга етиб бордим. Қўлимдаги юкларимни бекат навбатчисига омонат топширдим-да, чаққон бориб, боғ эгаси эшигини тақиллатдим. Остонада бўйчангина, гўзал бир қиз пайдо бўлди. Вагон жамоаси топшириғини ҳазил аралаш тушунтирган эдим:\n– Марҳамат, истаганингизча териб олинг, – деди у жилмайиб.\nДарахтга чиқишнинг ҳожати қолмади, ерга тўкилганларидан сараларини ажратиб, қоғоз халталарни тўлдирдим. Пул узатган эдим, қиз рад этди.\n– Унда, яна бир илтимосимиз бор, – дедим унга. Улаб кўпайтириш учун олма новдасидан баҳорда олсам майлими?\n– Афсус, келгуси баҳорда бу ҳовлиниям, дарахтларниям, тарғил олмаларниям тополмассиз, деган хавотирдаман, – деди қиз маъюсгина.\n– Нима учун? – ажабландим мен.\n– Ана қаранг, – юқори томонга ишора қилди у. – Қўшниларимизнинг ҳовли-боғларини бир бошдан текислаб келишяпти. Бу жойларда қандайдир ишхонанинг бинолари қурилармиш. Бизга ҳам муддат белгилашган: шаҳарда янги қурилаётган кўпқаватли уйлардан бири битиши билан кўчиб ўтишимиз керак экан. Шундан кейин, бу жойларни текислаб ташлайдилар…\n– Худо хоҳласа, тарғил олмани улаб кўпайтирамиз, уни албатта сақлаб қоламиз!\n– Кошки эди! – деди қиз мен билан хайрлашар экан.\nПоездда қатнаб ишлайвердик, кунлар ўтаверди. Даврадагилар ўз юмушлари билан банд, менинг хаёлимдан бир фикр аримайди: “Ишқилиб, баҳоргача тарғил олмани йўқ қилиб юбормасалар бўлгани…” Аксига олиб, қурувчилар жадал ҳаракат бошладилар: теварак-атрофни текислашиб, қиш давомида уйни ҳам бузиб ташладилар. Шундан сўнг боғни бир бошдан қийратишга тушдилар. Ниҳоят, навбат тарғил олмага келди. Мен ҳар куни қўрқа-писа олмага қараб ўтаман, “уни паноҳингда сақла”, деб Тангрига илтижо қиламан. Ё, қудратингдан, шу жойда иш бирданига таққа тўхтаб, қурувчилар анча вақт кўринмай кетдилар. Қувончим ичимга сиғмасди. Шаҳарга ҳам қалин қор тушган, шу туфайли иш тўхтатилгандир, балки. Баҳор ҳам мўралай бошлаган эди. Қор кетар-кетмас, қурувчилар яна пайдо бўлишди. Шу куни эрталаб сўнгги бекатдан сўнг ҳамма ўз юмушига тарқалди, мен тарғил олма сари шошилдим. Етиб келиб қарасам, шўрлик дарахтни қўпориб ташлашибди. Аммо бадани ҳали “иссиққина” эди. Шу заҳоти миямга бир фикр келди:\n“Ҳозироқ дарахт навдаларидан кесиб олиб, ортимга қайтаман ва қишлоққа чиқиб пайванд қилдираман. Тарғил олмани сақлаб қолишим керак!..” Сурх навдалардан бир боғламини қўлтиқлаб қишлоққа жўнадим. Етиб келиб, дастлабки қилган ишим – энг яхши пайвандчини суриштириш бўлди. Кимдан сўрамайин, гўё ҳаммалари келишиб олгандай, Абдуманноп ака Мирғулом ўғли улаган пайвандлар бехато кўкариб кетишини айтишарди.\nҲамма мақтаётганини айтиб кўндиришга уринар эканман, Абдуманноп аканинг соддадил ва беғубор юзида жилмайиш пайдо бўлди. У булут қуюқлашиб бораётган осмонга қараб-қараб қўяр экан:\n– Ҳавонинг авзойи чатоқ, ёмғир қорга айланиши мумкин. Устига-устак пайвандлаш фурсати тўлиқ келгани йўқ, балки бирор ҳафтадан кейин бошқа новдалар олиб келарсан? – деди. Мен куйиб-пишиб воқеани тушунтирдим, бу сўнгги имконият эканлигини қайта-қайта таъкидладим.\n– Майли, сазанг ўлмасин, аммо кўкариб кетишига кафолат беролмайман, таваккал қиламиз-да, — деди боғбон керакли асбоб-ускуналарини жамлаб.\nБоққа етмасимизданоқ совуқ томчилар бошланди. “Айтмовдимми”, дегандай, Абдуманноп ака менга қараб қўйди. У новдаларни беш-олти туп олма дарахтига улаб улгурмай иккаламиз жиққа ҳўл бўлдик. Шунда ҳам мен уни қўярда-қўймай, қолган новдаларниям улаб беришга қистайвердим. “Бири бўлмаса бири шояд кўкариб кетса”, дердим қайта-қайта.\nСовуқ ёмғир ҳўл қорга айланди. Бир аҳволда қайтар эканмиз, Абдуманноп ака ҳар доимгидай самимий хайрлашар экан: “Агар биронтаси кўкариб кетса ошиғинг олчи, мевага кирганда мениям чақирарсан, — деди. Буни қарангки, шунча пайванддан биттагинаси тутиб қолибди. Қувончим ичимга сиғмай, суюнчи олиш учун Абдуманноп аканинг уйига югурдим. Не кўз билан кўрайки, Абдуманноп аканинг эшигида бел боғлаган қатор одамлар бошларини қуйи эгиб туришарди. Шўрлик қўли гул боғбон! Катта кўчани кесиб ўтаётганда ғоят тезликда келаётган машина уриб кетибди!..\nБулар анча йил олдинги воқеалар. Абдуманноп ака улаган олма ҳозир кўркам ва сершох дарахт. Ҳар йили ҳосил беради. Мевалари йирик, тарғил. Азим шаҳарда қачонлардир кўзларни қувонтириб, ҳаммани ҳайратга солиб турувчи меваларнинг ўзгинаси! Фақат, тоғ шароити туфайлими, улар май охирида эмас, июн ўрталарида пишади.\nТарғил олма сабаб энди бинойидек боғбонмиз. Боғ ишларига берилиб кетиб, томорқамизни сархил мевазорларга тўлдириб юборганмиз. Ўн гектардан зиёд тоғ терассаларида ҳам сўлим боғлар яратиб қўйдик. Булар бари бир тараф бўлса, тарғил олманинг таровату кўрки бир тараф. Унга меҳримиз чиндан бўлакча…\nЭлектр поездининг иккинчи вагонида қатнаган серзавқ инсонлар ҳозир турли жойларда яшаб, ишлаб юришгандир. Давра маликаси, гўзал юзли тарғил олма эгаси ҳам омон-эсон бўлсалар керак. Мен уларни қўмсайман, соғинаман. Олма пишганда уларни ҳар йили боғимда кутаман. Абдуманноп ака ҳаққи-ҳурмати учун дуои фотиҳани ҳеч қачон унутмайман. Сиз ҳам шу тароватли дамларда азиз меҳмонимиз бўлинг, азизларим!…\n← Аввалги Аввалги Асад Асил. Тулки боласи (ҳикоя)\nКейинги → Кейинги: Асад Асил. Сиртлон (ҳикоя)


Хитойда Galaxy Note 8'дан 200 баробар кўп iPhone 8 буюртма қилинди - Terabayt.Uz\n5 710 000 сўм\n2 155 000 сўм\nRedmi S2 32 ГБ\nХитойда Galaxy Note 8'дан 200 баробар кўп iPhone 8 буюртма қилинди\nSamsung 7 сентябрдан бошлаб энг сўнгги инновацион "байроқдори" бўлган Galaxy Note 8 фаблетига аввалдан буюртма олишни бошлаб юборган эди. Business Korea нашрининг расмий маълумотларига кўра, бугунги кунгача биргина Хитой ҳудудида Samsung Galaxy Note 8 харид қилиш истагидаги 20 минг нафар харидор аввалдан тўловни амалга оширган.\nШу билан бирга, айни вақтда Хитойда 4.7 дюймли iPhone 8 смартфони учун ҳам аввалдан буюртма қабул қилинмоқда. Маълум бўлишича, 15 сентябрдан ҳозирга қадар 4 миллион нафар харидор илғор айфонни олиш учун рўйхатдан ўтказилган. Энг илғор — 6 ядроли ва 64 битли A11 Bionic чипига эга смартфон учун 700 доллар сўралмоқда.\nКўриб турганингиздек, смартфон саноатидаги икки рақиб маҳсулотларига бўлган талаб ва эҳтиёж ўртасидаги фарқ 200 баробар! Бунинг ўзига хос сабаблари бор.\nSamsung Galaxy Note 8 Хитой матбуотида салбий муносабатлар билан кутиб олинди. Шунингдек, маҳаллий аҳоли ҳам 1060 долларга баҳоланган фаблетнинг қимматлигини айтиб, "кореялик" смартфоннинг савдосига жиддий таъсир кўрсатишмоқда.\nGalaxy Note 8 фаблетига аввалдан буюртма бериш нархи Хитойда 15 АҚШ долларини ташкил қилади. Компания айнан ана шу тўловларга кўра смартфоннинг илк партиясини ишлаб чиқаради. iPhone 8 смартфонига олдиндан буюртма бериш учун эса аввалдан тўловни амалга ошириш шарт эмас. Шундай бўлса ҳам, уни харид қилиш истагида 4 миллион нафар одамнинг рўйхатдан ўтгани таассуротли!\nШу билан бирга, экспертларнинг маълум қилишларича, Samsung Galaxy Note 8'нинг Хитойда оммалашмаганининг яна бир сабаби хитойликларнинг маҳаллий ишлаб чиқарувчиларни қўллаб-қувватлашга ҳаракат қилишлари билан боғлиқ.\nЯъни, хитойликлар 1000 доллардан қимматроқ Samsung Galaxy Note 8 ўрнига 550 долларга Xiaomi Mi Mix 2 олган яхши, деб ҳисоблашмоқда. Бироқ, хитойликларнинг нега Apple маҳсулотларига ҳам ана шундай фикрда муносабатда бўлмасликлари, нега айфон ҳали ҳам Хитойда талаб юқори бўлган смартфон экани тушунарсиз ҳолат. Эҳтимол, айфон Хитойда ишлаб чиқарилгани учун ҳам хитойликлар уни ўзларининг миллий маҳсулотлари деб билишса керак.\n#Apple iPhone #Galaxy Note 8 #iPhone 8


“Бизга андижонликлар жасадларни юк машиналарида олиб кетишганини гапириб беришганди...” - BBC O'zbek\n2005 йилнинг 13 май куни Андижонда минглаб намойишчилар, асосан тинч аҳоли ўққа тутилади.\nКўплаб гувоҳлар ва мустақил журналистлар юзлаб андижонликлар қурбон бўлгани, улар орасида аёллар ва болалар ҳам борлигини айтишади.\nҲукумат эса Андижонда радикаллар исён қилгани ва қурбонлар сони 187 нафар эканини даъво қилади.\nШу билан бирга Тошкент айни қонли ҳодисалар юзасидан мустақил текширув ўтказиш талабларини рад этиб келади.\n2005 йилда Тошкентда ишлаган, ўз исмини ошкор этишни истамаган хорижий мухбирларнинг бири Би-би-си билан суҳбатда ўз хотиралари билан ўртоқлашган.\nХорижий мухбир: Мени ҳайрон қолдирган ҳолат 13 майдан аввал Андижондаги маҳкама биноси қаршисида ўтказиб келинган намойишнинг давомийлиги ва пухта ташкиллаштирилгани эди. Мен намойишчиларни апрел ойининг бошларида бориб кўргандим. Бино ташқарисида маҳкамага тортилганлар яқинларининг қатъиятлиликлари менинг эътиборимни ўзига торганди. Адолатсиз маҳкама ва адолат талаб қилишлари ҳақида ошкорона гапиришлари ўзига хос эди. Ўша пайтларда Ўзбекистонда у ер-бу ерда кичик намойишлар рўй бериб турарди, Тошкентда, Жиззахда ва бошқа шаҳарларда... Лекин ўша намойишлар бозордаги нархлар, ёки бирон бир савдо тортишуви борасида кутилмаган равишда бошланиб, тезда тарқаб кетарди. Лекин Андижондагиси ўзгача эди. Бошида маҳкама ташқарисида турганлар 12 чоғлик одам эди. Аммо бу ногоҳон чиқиш эмасди. Ана шуниси ноодатий эди.\nБи-би-си: Маҳкама ташқарисида турганлар нимани исташган эди?\nХорижий мухбир: Менимча икки нарсани… Маҳкама тортилганларни қўллаб-қувватлаш, ташқарида асосан ёши катталар туришганди, ичкарида маҳкамага тортилганлар асосан ёшлар эди…Ва иккинчидан, менинг фикримча адолат исташарди! Ўзбеклар учун муқаддас бўлган оила учун бу ўзига хос дастаг эди. Бу Ўзбекистонда ўша вақтда ўтказилган биронта бошқа намойишга ўхшамасди. Одатда намойишларда қатнашчилар бошқаларга билдириш, ташқи дунё кўриши учун турфа муждалари битилган қўллавҳаларни кўтариб олишади. Андижондаги чиқиш қатнашчилари эса хорижий матбуот билан боғланмагандилар, одамлар кўзига ташланадиган жойда эмасдилар, ташқи дунё эътиборини тортишга уринмагандилар. Мўъжазгина ўриндиқлар олиб келиб, шунчаки бино ташқарисида ўтиргандилар. Биз борганимизда биз билан суҳбатга тайёр эдилар, лекин атайлаб бизни чақиришмаганди.\nБи-би-си: Намойишлар 13 майга қадар шундай давом этганмиди?\nХорижий мухбир: Биз маҳкама ташқарисидаги намойишчиларни кўргани бир неча марта боргандик. Май ойининг биринчи ҳафтасига бориб кўрганимизда, уларнинг сони анчайин кўпайган эди. Бир неча мингга етиб қолганди ва ҳануз ташкиллаштирилган, одоб ва озодалик сақланган бир ҳолатда туришганди… Аёллар бир тараф, эркаклар бир тараф. Кексалар учун ўриндиқлар олиб келинган. Фикримча, бу ўриндиқлар маҳкамага тортилган ишбилармонлардан бирининг корхонасида тайёрланганди. Ҳамма тараф озода, тартибли, биронта инсон тамаки чекмаслиги кўзга ташланарди. Ҳар куни тушлик вақти аёллар озиқ-овқат, чой ва сув олиб келишарди. Бу нарсаларни ташкиллаштириш учун бирон киши обдон ҳамма нарсани ўйлаб кўргани аён эди. Намойишчилар бирон қўпорувчилик ёки ноқонунуий амал сифатида талқин қилиниши мумкин бўлган ҳар қандай ҳатти-ҳаракатдан узоқ туришга ҳаракат қилганлари кўриниб турарди. Улар хориж матбуоти, дипломатлар ёки халқаро ташкилотлар билан ҳеч қандай алоқага чиқишга уринмаганлари ҳам ҳайратланарли ҳолат эди. Балким урингандирлар, лекин менинг бундан хабарим бўлмагандир, аммо бу эҳтимолдан узоқ…\nБи-би-си: Май ойи бошига келиб маҳкама ташқарисидагилар сони бир неча мингга етган бўлса, демак энди улар нафақат айбланувчиларнинг яқинлари эди, шундайми?\nХорижий мухбир: Ҳа, нафақат қаринбош-уруғлар эди, ҳануз улар кўпчиликни ташкил қилишарди. Лекин эндиликда уларга маҳкамага тортилган шахсларга тегишли бўлган ва эндиликда ёпилиб қолган корхоналарнинг ишчилари ҳам қўшилгандилар. Эслашимча , бу оёқ кийим корхонаси, қатор ошхона ва мебел ишлаб чиқариш корхоналари ишчилари эди. Ҳатто болалар боғчачи ходимлари ҳам бор эди. Улар намойишга қандай қўшилганлар, менга қоронғу. Яна бир нарса, ўша намойишчилар орасида фарзандлари бундан аввалги маҳкамаларда, уларнинг назарида адолатсиз ҳукм қилинганларнинг ҳам ота-оналари бор эди у ерда. Масалан 90- йиллар ўрталарида шаҳардаги бир масжид ёпилиб, кўплаб одамлар ҳибсга олинганди. Хуллас, бу вақтга келиб у ерда адолат талаб қилган бошқа кўплаб одамлар ҳам бор эди. Лекин шаҳарда ҳаёт ўз йўлида кетмоқда эди, ҳеч бир ер ёпилиб қолмаганди, кўплар ҳатто бу каби намойиш кечаётганидан хабарсиз қолгандилар…\nБи-би-си: Демак улар бирон кор-ҳол келиб чиқишини истамаган йўлда ўзларини тутишган, шундайми?\nХорижий мухбир: Ҳа. Эсимда бор улар йиғилган ернинг ўртасида, шундоққина маҳкама биноси ёнида машина ювадиган жой бор эди. Ўша ерга машиналарнинг кириши ва чиқиши учун йўлакни очиқ қолдириб, атрофида туришарди. Ҳеч ким йўлга чиқмаганди, ҳеч ким бақирмасди, қўполлик қилмасди. Уларга қарши бирон ҳатти-ҳаракат амалга оширилишига ундамаслик йўлида жуда пухта ўйлаб қилинган ҳаракат эди...Менимча, май ойининг бошига келиб жуда ғалати бир ҳолат рўй берганди, маҳаллий ва марказий расмийлар учун бу намойишни тўхтатишга бир баҳона ҳам йўқдек эди...Маҳкама ҳам ниҳоясиз бир нарсага айланди. Айбдор деб топишса, муаммо бўлади, айбсиз деб топишса ҳам муаммо...\nБи-би-си: Ана шу каби вазият бир кечада кутилмаган равишда ривожланиб 13 май ҳодисаларига айланди...Ўша куни сиз Андижонда эмасдингиз, лекин эртасигаёқ нималар бўлганлигини аниқлашга киришгансиз...Хотирангизга михланганлари нима?\nХорижий мухбир: 14 май куни эрталабданоқ, телефон орқали қўлимизда бўлган кўплаб таниш-билишларга боғлана бошладик. Мени ҳайратга солган ери шу эдики, шаҳарда қандайдир мавҳумлик ҳукмрон эди. Расмийлардан ҳеч ким аҳолига нималар рўй берганлиги ҳақида маълумот бермасди, ёки ҳатто тартибни қайта ўрнатиш ҳаракатлари амалга оширилмасди. Ахир шаҳарда улкан бир ҳодиса юз берди, инсонлар ҳалок бўлди, изсиз йўқолди...Биз гаплашган одамларнинг айтишларича, фақатгина эрта тонгда бир автобус ва бир қанча юк машиналар келиб жасадларни териб кетишган,холос... Лекин ҳеч ким келиб одамларга нималар бўлаётганини айтмаган. Кўплар яқинларини қидириб шаҳарга чиққанлар, ҳатто Бобур майдонида яқинларини сўраб келганлар қайта йиғила бошлаганлар. Лекин бу намойиш эмасди, йўқолганларни излаб чиққанлар эди...Ҳеч ким улар билан учрашмаган, маълумот бериш, тушунтиришга ҳаракат қилмаган - шуниси жуда ҳайратланарли...Бундан ташқари бу ҳодисалар ҳақида хорижда гапира бошлашди, лекин Ўзбекистоннинг ўзида кўпларнинг хабари йўқ эди...\nБи-би-си: Ҳодисалардан кейин Ўзбекистонни ташлаб чиққан андижонликлар бир вақтлар ҳаракатга бирлашиб фаолият юрита бошлаганларини кузатгандик, кейин жим бўлиб кетишди...Сиз уларнинг баъзилари билан хорижда учрашгансиз, уларнинг сукунатларига сабаб нима?\nХорижий мухбир: Фикримча бу инсонлар таҳсинга сазовор равишда фаол, ишбилармон одамлар. Улар бу хислатларини хорижга ҳам олиб келишган. Ҳозирда турли мамлакатларда яшаётган андижонликлар ҳаётларини давом эттиришга ҳаракат қилмоқдалар. Болаларни тарбиялаб, бизнеслар очиб, бир-бирлари билан алоқани тиклаб, яъни ортга эмас, келажакка қараб яшашга интилмоқдалар. Ортга қарайверишдан маъни кўрмаяптилар…балки… Албатта бўлиб ўтган ҳодисалар юзасидан сокин, сукунатли афсус-надомат, балки алам уларнинг қалбларида уйғоқ бўлиши керак. Ҳодисаларни унутмаганлар, лекин ўтмишда яшашни ҳам истамайдилар...\nБи-би-си: Лекин бу каби ёндошув Ўзбекистон ҳукумати каби йўл тутмоқчи бўлган ҳукуматларга, "демак биз нима хоҳласак қилишимиз мумкин, одамлар кўникиб, яшаб кетаверадилар" деган муждани бериб, бу каби ҳодисалар қайтарилиши учун имкон яртамайдими?\nХорижий мухбир: Мен бу саволга жавоб бера олмайман, бунисини улардан сўраш керак. Мен ўз кузатувимни айтмоқдаман. Марказий Осиёдаги халқлар тарихида одамлар ҳаётни давом эттиришга не қадар чанқоқ эканликларига кўплаб мисолларни кўриш мумкин. Тожикистондаги фуқаро урушини олинг… Одамлар урушдан кейин, бўлар иш бўлди, деган ёндошув билан яшашни давом эттирдилар. Бошқа давлатларга қарасангиз, улар учун ҳодисалардан кейин оммавий қабрларни очиб, яқинларни топиб, ҳодисалар ривожини ўрганиб, қабртош қўйишиб, қайта дафн қилиш … муҳим эканлигини кўрасиз. Тожикистонда эса кўплаб одамлар ҳалок бўлишди, лекин синчиковлик билан нималар бўлганлигини тадқиқ қилиш уринишларини кўрмайсиз. Одамлар ўтмиш жароҳатларини кўтариб юришни истамайдилар. Андижонликлар бирон бир сиёсий фаолиятни давом эттириш билан бирон нарсага эришиш имконини кўрмаяптилар, менимча. Ўзбекистондаги сиёсий тузум музлаб қолган ҳолатда. Сиёсий ҳаракат тузиб, нимага эришадилар?\nМахсус лойиҳа: Андижон қирғинининг 10 йиллиги\nАндижон:вазият кескин, қурбонлар сони ортмоқда


Deutsche Bank инвесторларнинг долларга нисбатан талаби пасайишини тахмин қилмоқда\nЭкспертнинг фикрича, иккинчи тўлқин АҚШ долларининг бошқа мамлакатлар валюталарига нисбатан жиддий пасайишига олиб келиши мумкин.\nCOVID-19 пандемиясининг иккинчи тўлқини юз берадиган бўлса, инвесторларнинг захира валюта сифатида АҚШ долларига бўлган талаби сезиларли даражада пасайиб кетиши мумкин. Бу ҳақда Deutsche Bank эксперти Самир Гоэл CNBC телеканалига берган интервьюсида айтди.\nУнинг сўзларига кўра, ҳозирда валюта бозорлари коронавируснинг иккинчи тўлқини юз бериши эҳтимоли сабабли қарама-қаршиликларга дуч келмоқда. Экспертнинг фикрича, иккинчи тўлқин АҚШ долларининг бошқа мамлакатлар валюталарига нисбатан жиддий пасайишига олиб келиши мумкин.\nГоэлнинг қайд этишича, март ойидан бери инвесторлар доллар ўрнига «ўнлик гуруҳи» (Буюк Британия, Франция, Германия, Италия, Япония, Бельгия, Нидерландия, Швеция, Канада, Швейцария) мамлакатлари валюталарини афзал кўрмоқда.\n«Долларга бўлган фавқулодда талаб пасаймоқда», — деди у.\nЭксперт шунингдек, АҚШнинг карантин чекловларидан чиқиш стратегияси бошқа мамлакатларникига нисбатан ёмонроқ кўринаётганини қайд этди.\nГоэл Хитой валютаси кучайиб бораётганини ҳам айтди.\n«Юань нисбатан барқарорлигини кўрдик ва бу қисман кўплаб дивидендлар тўлови ҳамда АҚШ-Хитой ўртасидаги шов-шувлар билан боғлиқ», — деб хулоса қилди эксперт.\n10:20 / 19.01.2021\nДолларнинг қадри 4 йилда 30 фоизга ошган, иқтисодиётдаги улуши эса 50 фоиз атрофида\nИккита банк Трамп билан ҳамкорликни тўхтатмоқда


Тошкент шаҳри ва вилоятида диний экстремистик ташкилотнинг 29 нафар ... - UzNews.uz\n10 сентября, 17:14 759 0\nТошкент шаҳри ва вилоятида диний экстремистик ташкилотнинг 29 нафар аъзолари ушланди\n“Aёллар қаноти” вакиллари аҳоли орасида ташкилот ғояларини тарғиб қилиб келган.\nФото: Иллюстрация / rferl.org\nБугун, 10 сентябрь куни ўтказилган тезкор тадбир доирасида аҳоли орасида “Ҳизб-ут Таҳрир” диний экстремистик ташкилоти ғояларини тарғиб қилиш ва ташкилот сафини кенгайтириш билан шуғулланиб келган 29 нафар аёл ушланди. Бу ҳақда ИИВ матбуот хизмати хабар берди.\nПойтахтнинг Шайхонтоҳур, Учтепа, Олмазор, Сирғали ва Яккасарой туманлари, шунингдек, Тошкент вилоятининг Зангиота, Тошкент ва Қибрай туманларида яшовчи ушбу аёллар ташкилотнинг “Aёллар қаноти” жамоаси аъзолари бўлган.\nУлар Жиноят Кодексининг 159 ва 2442-моддалари билан қўзғатилган жиноят ишлари доирасида қидирувда бўлган “Ҳизб-ут Таҳрир” аъзолари — 51 ёшли Л. Умарова ва 47 ёшли М. Сайдаминовалар билан интернет тармоқлари ва турли ижтимоий мессенжерлар орқали алоқа қилиб, уларнинг кўрсатмалари асосида ҳаракатланишган.\nҚўлга олинган аёлларнинг яшаш манзилларида ва уяли алоқа воситаларида экстремистик мазмундаги материаллар мавжудлиги аниқланиб, процессуал тартибда расмийлаштирилиб олинди.\nҲозирда уларнинг ноқонуний хатти-ҳаракатларига ҳуқуқий баҳо бериш ва жавобгарликка тортиш мақсадида тергов-суриштирув ишлари давом эттирилмоқда.\nАввалроқ, Хоразм вилоятида “Тавҳид ва жиҳод катибаси” ташкилоти аъзолари қўлга олинганди.


Лоперамид-Nika – medu.uz – Дорилар ҳақида маълумотлар ўзбек тилида\nHome Йўриқномалар Лоперамид-Nika\nПрепаратнинг савдо номи: Лоперамид-Nika\nёрдамчи моддаси: маккажўхори крахмали, микрокристаллик целлюлоза, магний стеарати.\nТаърифи: оқ желатинли қаттиқ капсулалар.\nКапсула таркиби – оқ ёки сариқ тусдаги оқ рангли кукун.\nATX коди: A07DA03\nЛоперамид опиоидларнинг синтетик ҳосилаларига киради. У эйфория, руҳий ва жисмоний қарамлик чақирмайди, аммо морфинсимон моддаларнинг ичак моторикасини ўзгартириш хусусиятини сақлайди. Препарат ингичка ичакнинг нерв охирларига ва интрамурал ганглияларига таъсир қилиб, ичак деворининг айланма ва узунчоқ мушакларини қисқаришига билвосита таъсир қилади. Умуман препарат ичак перистальтикасини тормозлайди, аммо шу билан бирга айланма мушакларининг қисқаришини ошириб ичакнинг сегментациясини ва анал сфинктерининг тонусини оширади, аҳлат массасини тутиб қолинишига ва дефекацияга қистовлар камайишига ёрдам беради.\nЛоперамид шу билан бир вақтда секрецияни сусайтиради, сув ва электролитларни сўрилишини оширади. Бундай ҳусусиятлари туфайли лоперамид ичак ичидаги ахлат массаларининг ҳаракатланишини секинлаштиради, шунингдек суюқлик ва аҳлат билан электролитларнинг чиқарилишини камайтиради. У аҳлатнинг суткалик ҳажмини камайтиради ва ичак ичидаги ахлат массаларининг қовушқоқлигини ва зичлигини оширади. Лоперамид юқори дозаларда меъда ширасини секрециясини тормозлайди.\nТаъсири тез бошланиб, 4-6 соат давом этади.\nИчга қабул қилинганида сўрилиши 40% ташкил қилади. Плазмадаги максимал концентрациясига капсула қабул қилинганидан кейин 2,5 соат ўтгач эришилади. Плазма оқсиллари билан боғланиши (кўпроқ альбуминлар билан) – 97%. Гематоэнцефалик тўсиқдан ўтмайди. Жигардан конъюгация йўли билан деярли тўлиқ метаболизмга учрайди. Ярим чиқарилиш даври – 9-14 соат (ўртача 9,8 соат). Кўпроқ сафро орқали, оз қисми буйраклар орқали чиқарилади (конъюгация бўлган метаболитлари кўринишида).\nКелиб чиқиш сабаблари турли бўлган (аллергик, эмоционал, дорили, нурли; овқатланиш тартибини ва овқатнинг таркибини сифати ўзгарганида, метаболизм ва сўрилиш бузилганида; инфекцион генезли диареяда ёрдамчи восита сифатида) ўткир ва сурункали диареяни симтоматик даволашда қўлланади. Илеостомали пациентларда ич келишини бошқаришда қўлланади.\nКатталарга ўткир диареяда дастлаб 2 капсула (4 мг) лоперамид буюрилади, сўнгра суюқ аҳлат ажралиши давом этган ҳолда 1 капсуладан (2 мг) ҳар дефекациядан кейин буюрилади, юқори суткалик доза – 8 капсулани (16 мг) ташкил қилади.\nКатталарга сурункали диареяда суткада 4 мг дан буюрилади. Максимал суткалик доза – 16 мг ни ташкил қилади.\n6 ёшдан ошган болаларга ўткир диареяда бошланғич доза 2 мг, сўнгра суюқ аҳлат ажралиши давом этган ҳолда 2 мг дан ҳар дефекациядан кейин. Максимал суткалик доза – 4 капсулани (8 мг) ташкил қилади.\n6 ёшдан ошган болаларга сурункали диареяда лоперамид 2 мг суткалик дозада буюрилади. Максимал суткалик доза – тана вазни 20 кг га 6 мг дан.\nИч келиши нормаллашганидан кейин ёки ич келиши 12 соатдан кўпроқ вақт ичида кузатилмаса, препаратни қўллашни тўхтатиш керак.\nОдатда, фақат дори воситаси узоқ вақт қабул қилинганида кузатилади.\nКам ҳолларда – сийдик тутилиши, жуда кам ҳолларада– ичак тутилиши.\nЎта юқори сезувчанлик, ичак тутилиши, ўткир ярали колит, дивертикулез, ўткир сохтамембраноз энтероколит фонидаги диарея, дизентерия ва меъда-ичак йўлларининг бошқа инфекцияларида. Ҳомиладорлик (I уч ойлиги), лактация даври, 2 ёшгача бўлган болаларда (лоперамид капсулалари 6 ёшгача болаларга буюрилмайди) қўллаш мумкин эмас.\nЛоперамид 2 сутка қўлланганидан кейин самара бўлмаганида ташхисни аниқлаш ва диареянинг инфекцион келиб чиқишига эга эмаслигини истисно қилиш керак.\nАгарда даволаётганда қабзият ёки қорин дам бўлиши ривожланса, лоперамидни бекор қилиш керак. Жигар функциясини бузилишлари бўлган беморларда марказий нерв тизимининг заҳарли шикастланиш белгиларини диққат билан назорат қилиш керак. Диареянинг даволаш даврида суюқлик ва электролитларнинг йўқотилишини тўлдириш керак.\nДаволаш вақтида транспорт воситаларини бошқариш ва потенциал хавфли, диққатни жамлашни ва психомотор реакциялар тезлигини талаб қилувчи фаолият турлари билан шуғулланишда эҳтиёткорликка риоя қилиш керак.\nСимптомлари: марказий нерв тизимининг фаолиятини сусайишини белгилари (ступор, ҳаракат координациясини бузилиши, уйқучанлик, кўз қорачиғини торайиши (миоз), скелет мушакларининг тонусини ошиши, нафасни сусайиши), ичакни тутилиши.\nДаволаш: махсус антидоти сифатида налоксон ишлатилади. Лоперамиднинг таъсир қилиш вақти налоксонга қараганда узоқроқлигини ҳисобга олиб, налоксонни такрор юбориш мумкин. Симптоматик даволаш: меъдани ювиш, фаоллаштирилган кўмир қабул қилиш (препарат қабул қилинганидан кейинги биринчи 3 соатда), ўпканинг сунъий вентиляцияси.\n1, 2, 3, 10 контур уяли ўрам қўллаш бўйича йўриқномаси билан бирга картон қутида.


BBC Uzbek - Dunyo - Ҳамас ва Фатаҳ муваққат ҳукумат тузиш бўйича келишиб олишди\nСўнгги янгиланиш 6 феврал 2012 - 14:49 GMT\nФаластиндаги икки гуруҳнинг бирлашишига Исроил қарши\nФаластин Президенти Маҳмуд Аббос бирлашган Фаластин ҳукуматига бошчилик қилишини эълон қилган. У бу ҳақида рақиб Ҳамас ҳаракати раҳбари Ҳолид Мешал билан иккинчи учрашувидан сўнг билдирган.\nБу вақтинчалик ҳукумат Ғарбий Соҳил ва Ғазо бўлгасида сайловлар ўтказилишини тайёрлайди.\nФатаҳ ҳаракати раҳбари Жаноб Аббос ва жаноб Мешал ўтган йил апрелида эришилган ярашув битими ва келгуси ҳукуматга ким бошчилик қилиши борасида Қатарда музокаралар ўтказишмоқда.\nМухбирларимизга кўра, жаноб Аббоснинг роли борасидаги келишмовчиликлар ярашув битимини ҳаётга тадбиқ этилишини қийинлаштириб келаётганди.\nФатаҳ янги ҳукуматдаги вазирлар рўйхати 18 февралда Қоҳирада ўтадиган учрашувда эълон қилишини айтди.\nЖаноб Аббос иккала томон ҳам бирлашишга жиддий ёндошаётганини билдирган.\nУнинг сўзларини жаноб Мешал ҳам қўллаб-қувватлади. "Биз яраларимизни битиришга жиддий ёндошаётганимизни халқимизга етказмоқчимиз, чунки мақсад - асосий кучимизни Исроил ишғолига қарши курашишга йўналтириш", - деди у.\nЎтган апрелда эришилган битим Ҳамас ва Фатҳ ўртасида Фаластинда юзага келган бўлинишга чек қўйишни кўзда тутган. Тўрт йилдирки Ҳамас ҳаракати Ғазо бўлгасини, Фатаҳ эса Ғарбий Соҳилни бошқариб келишмоқда.\n2006 йил январида Ҳамас Фаластин қонунчилик сайловларида ғолиб чиққан. Лекин, март ойида қасамёдга келтирилган ҳукуматни халқаро ҳамжамият тан олмаган.\n2007 йил бошида эса Фатаҳ ва Ҳамас ички низоларни бартараф қилиш учун коалиция тузишга келишиб олдилар.\nАйни йил июнида Ҳамас Ғазони куч билан эгаллаб олди. Ғазо ва Ғарбий соҳил айри ҳукуматлар назорати остига ўтгач, Исроил ва Миср Ғазо ишғолини янада кучайтирдилар.\nЎтган йил апрелида эришилган битимга биноан, икки тараф муваққат ҳукуматни тузиб, президентлик ва парламент сайловларига тайёрланиши керак эди.\nЛекин, Ҳамас ҳозирда Ғарбий Соҳилда бош вазир лавозимида бўлган Салам Файёднинг номзодлигига кескин қарши чиққан.\nСайловлар 2012 йил майида ўтиши мўлжалланганди, лекин Фаластин сайлов комиссияси энди кўпроқ вақт керак бўлишини айтаётир.\nИсроил Фаластинда бирлашган ҳукумат тузилишига қарши. У Ҳамасни террорчи ташкилот деб билади.\nАҚШ, Россия, Оврўпо Иттифоқи ва БМТдан тузилган Яқин Шарқ тўртлиги Ҳамас зўравонликни қоралаши, Исроилни тан олиши ва Исроил-Фаластин келишувини қўллаб-қувватлаши керак дейди.


Асли динда булар эди комил,\nФаръида нез тўрт эди омил.\nБирлари Собит ўғлидур Нўъмон,\nИлму фазлу камоли бепоён.\nШуҳрат ила Имоми Аъзамдур,\nҚанча аъзам дейилса ҳам камдур.\nУммат ичра сирож эди ваҳҳож,\nОчдилар динни мулкиға минҳож.\nКўп надим бор эди анга манзур,\nИккиси барчадин эди машҳур.\nБириси Юсуфи қазо масъуд,\nЭрди бири Муҳаммади маҳмуд.\nХома бу баҳр ичраким кирмиш,\nУл азизларни гавҳарин термиш.\nИжтиҳод ила ул шаҳи Нўъмон,\nАйлади ҳукми шаръ аро жавлон.\nБас билик баҳриға шиновар ул,\nБешаи фиқҳа шери довар ул.\nУшбу оламда бир аломатдур,\nАйтулур муфтийи қиёматдур.\nТо анга марг шарбати етти,\nБори мансабни олмайин кетди.\nЗуҳду тақво ва тоати они,\nОнчунон кўпким, йўқ эди сони.\nЭрди тарих бир юзу эллик,\nБу жаҳон ўлди фавтиға ғамлик.\nБири Молик Анасни ўғлидур,\nДониши эрди олама манзур.\nСоҳиби зуҳду илм эрди ул,\nИждиҳод ила элға берди йўл.\nЮзу етмиш тўққизда эрди сол,\nЮз ўгурди бақо сари хушҳол.\nИдрис ўғли бири Муҳаммад ном,\nШафеъийдур лақабда ул хушком.\nҚайси кун реҳлат айлади Нўъмон,\nШу куни келди олама ул жон.\nЗуҳд ила илма то расо ўлди,\nУл доғи элға раҳнамо ўлди.\nЭрдиким, барча шубаҳалардан пок,\nСоҳиби мазҳаб диёнатнок.\nАйлади неча мўътабар тасниф,\nЕтмаюр шарҳу бастиға таъриф.\nИкки юз доғи тўрт эди ҳижрат,\nЭтди мулки бақо сари реҳлат.\nБири Аҳмадки, Ҳанбал ўғлидур,\nЭрди Шайбон қабиласидан нур.\nҚилмади касби ҳикмата тақсир,\nЕтти охир камолиға ул шер.\nЯъни, тобти мувофиқи ҳиммат,\nИқтидо этди анга ҳам уммат.\nЧиқса ҳар гаҳ сафарға ул ҳушёр,\nБил китобин ўн икки тева бор.\nЭрди бул нав нашъага маҳзуз,\nЯъни, ул барча мазмуни маҳфуз.\nИкки юз қирқ доғи эрди бир,\nҚўйди юз дори раҳмата ул пир.\nМарҳамат бизга айлади яздон,\nЯъниким, берди мазҳаби Нўъмон.\nҲақ бу тўртни аросида доир,\nФаҳм этар улки фикридур соир.\nГар сўрар бўлса кимсаи соил,\nҲақ бу тўртни қаюсиға моил.\nЯъни, тўртдин қаю биридур ҳақ,\nТо билғил ушбу жавоб ила равнақ.\nМазҳабимдур савоб, эй жони,\nЭҳтимолдур хатолиғи они.\nЎзга мазҳаб хато эрур, эй ёр,\nЭҳтимоли савоб доғи бор.\nБўлса, аммоки, мўътақиди масъул,\nБу жавобни берилмаки маъқул.\nМўътақид манда барчасидур хақ,\nҒайри ҳақ хасм жониби мутлақ.\nМанга бундан зиёда ҳад йўқтур,\nВарнаким, қисса беадад ва кўптур.\nфаръ – шохча. Бу ерда: фиқҳ илми.\nнез – яна.\nомил – амал қилувчи.\nаъзам – улуғроқ, буюк.\nсирож – чироқ.\nваҳҳож – чароғон.\nминҳож – йўл, услуб.\nнадим – ёрдамчи, суҳбатчи.\nмасъуд – бахтиёр.\nмаҳмуд – мақталган.\nхома – қалам.\nбаҳр – денгиз.\nижтиҳод – ҳаракат. Бу ерда: фиқҳий масалалар ишлаб чиқиш.\nбилик – билим.\nшиновар – сузувчи, сузишга уста.\nбеша – ўрмон, чакалакзор.\nшери довар – қўрқмас арслон.\nмуфтийи қиёмат – ажойиб фатво берувчи.\nмарг – ўлим.\nбори мансаб – мансаб юки.\nбир юзу эллик – ҳижрий йил. Мелодий 767-768 га тенг.\nфавт – йўқлик. Бу ерда: ўлим.\nдониш – билим.\nюзу етмиш тўққиз – ҳижрий йил. Мелодий 795-796 га тенг.\nсол – йил.\nбақо – доимийлик. Бу ерда: охират.\nхушком – хурсанд.\nреҳлат – кўчиш. Бу ерда: вафот этиш.\nзуҳд – парҳезгорлик, тақво.\nрасо – тўғри, камол топиш.\nдоғи – яна.\nдиёнатнок – диндорлик.\nтасниф – ёзиш. Бу ерда: асар.\nбаст – кенглик. Бу ерда: изоҳ.\nикки юз доғи тўрт – ҳижрий йил. Мелодий 819-820 га тенг.\nҳижрат – кўчиш. Бу ерда: ҳижрий йил ҳисоби.\nтақсир – камчилик.\nиқтидо – эргашиш.\nтева – туя.\nнашъа – ўсиш, маза-лаззат.\nмаҳзуз – лаззат олиш, насиба олиш.\nмаҳфуз – сақланган.\nикки юз қирқ доғи эрди бир – ҳижрий йил. Мелодий 855-856 га тенг.\nдор – ҳовли. Бу ерда: дунё.\nяздон – худо.\nдоир – айланувчи.\nсоир – сайр қилувчи.\nсоил – сўровчи.\nсавоб – ажр, мукофот Бу ерда: тўғри, тўғрилик.\nмўътақид – эътиқод қилувчи.\nмасъул – сўралган.\nғайри ҳақ – ноҳақ.\nхасм – рақиб, душман.\nжониби мутлақ – мутлақ тарафи, умумий ҳолат.\nқаю – қайси, қайсидир.\nҳад – чегара, ҳудуд.\nварна – ва агар на, найинки шундай бўлса.\nТаълиф: Раҳимхўжа Шоший (ХХ аср бошлари).\nТабдил: Неъматуллоҳ Насруллоҳ.\nТаҳрир ва ташриҳ: Ҳамидуллоҳ Беруний.\n6 йил аввал 3217 Ҳамидуллоҳ Беруний


«Давлат ҳокимияти ва бошқаруви органлари фаолиятининг очиқлиги тўғрисида»ги Қонуннинг ижроси қай аҳволда? - Халқ сўзи\n«Давлат ҳокимияти ва бошқаруви органлари фаолиятининг очиқлиги тўғрисида»ги Қонуннинг ижроси қай аҳволда?\n13:52 20 Ноябрь 2020 Сиёсат\nОлий Мажлис Сенатининг тўққизинчи ялпи мажлисида «Давлат ҳокимияти ва бошқаруви органлари фаолиятининг очиқлиги тўғрисида»ги Ўзбекистон Республикаси Қонунининг вазирлик, идоралар ҳамда маҳаллий ҳокимият органлари томонидан ижро этилиши тўғрисидаги масала кўриб чиқилди.\nТаъкидланганидек, олиб борилган ўрганиш давомида амалга оширилган ишлар билан бирга тизимли хато ва камчиликлар мавжудлиги аниқланди.\nХусусан, Қонунга биноан ҳокимият ва бошқарув органлари томонидан ўтказиладиган оммавий тадбирларни (мажлис, кенгаш, учрашув, матбуот конференцияси, брифинг ва бошқалар) ташкил этиш ва ўтказиш ҳамда ОАВ вакилларини хабардор қилиш тартиби ишлаб чиқилмаган. Оқибатда ОАВ вакиллари оммавий тадбирлар ҳақида бехабар қолган бўлса, иккинчи томондан ҳокимият ва бошқарув органлари фақат ўзига яқин бўлган ОАВни хабардор қилиш ҳолатлари юзага келган.\nМаҳаллий ҳокимликлар қабул қилаётган қарор лойиҳаларини муҳокама этишлари нафақат аҳоли ўртасида, балки ОАВ вакиллари ўртасида ҳам муҳокамаси ташкил этилмаган.\nЖиззах вилоятининг Ғаллаорол, Наманган вилоятининг Чуст ва Наманган, Фарғона вилоятининг Фарғона ва Олтиариқ, Самарқанд вилоятининг Пастдарғом туманлари ҳокимликларининг веб-сайтларида «Фуқароларнинг мурожаатлари» бўйича рукн умуман ташкил этилмаган.\nЎрганилган ҳудудларда аҳолини қийнаётган мавжуд муаммолар бирор марта ҳокимият органларининг веб-сайтлари ва бошқа ахборот манбаларида ёритилмаган.\nОАВ юборган мурожаатларга ҳокимият ва бошқарув органлари томонидан ўз вақтида муносабат билдирилмаган. Хусусан, Уй-жой коммунал хизмат кўрсатиш (176 та), Маҳалла ва оилани қўллаб-қувватлаш (140 та), Соғлиқни сақлаш (132 та), Бандлик ва меҳнат муносабатлари (47 та), Олий ва ўрта махсус таълим (39 та) вазирликлари, Олий суд (59 та), «Ўзбекнефтегаз» (19 та), «Ўзавтосаноат» (15 та) акциядорлик жамиятлари, Тошкент шаҳар ҳокимлиги (325 та), Самарқанд (78 та), Тошкент (78 та) ва Хоразм (31 та) вилоятлари ҳокимликлари жами 1139 та мурожаатларга жавоб бермаган.\nҚонунга кўра ҳокимият ва бошқарув органларининг расмий веб-сайтларида жойлаштирилган фаолиятга оид маълумотлар янгилаб борилмаган. Айрим рукнларга эса маълумотлар умуман жойлаштирилмаган.\n5 та давлат органи ва ташкилотининг расмий веб-сайтлари мавжуд эмас.\nЎрганилган ҳокимият ва бошқарув органлари мутасаддилари томонидан ахборот тақдим этиш учун мансабдор шахс белгиланмаган, фаолият очиқлигини бузган мансабдор шахсларга нисбатан тегишли чоралар кўриш механизми жорий этилмаган.\nШунингдек, Қонунга кўра ҳокимият ва бошқарув органларида очиқ ҳайъат йиғилишларида ҳозир бўлиш тартиби жорий қилинмаган. Оқибатда ОАВ вакилларининг очиқ ҳайъат йиғилишларидаги иштироки таъминланмаган.\nТаҳлил қилинган 113 нафар матбуот котибидан 12 нафарининг (11%) иш натижалари юқори, 55 нафари (47%) ўрта даражада баҳоланган бўлса, 20 нафари (18%) қониқарли, 26 нафарининг (23%) фаолияти паст даражада деб топилган.\nДавлат ҳокимияти ва бошқаруви органларининг расмий веб-сайтларида жойлаштирилган ахборот-маълумот материалларда имловий ҳамда грамматик хатолар сақланиб қолган.\nШунингдек, турли ижтимоий тармоқлар, гуруҳлар, каналлар ва интернет саҳифаларида муаммолар жисмоний шахслар томонидан турли миш-мишлар ва бўрттирилган, асосланмаган тарзда тарқатилмоқда. Бу эса аҳоли ўртасида тушунмовчилик ва норозиликларнинг кескин ортиб кетишига сабаб бўлмоқда.\nАйрим вазирлик, идоралар ва ҳокимликлар оммавий ахборот воситалари орқали мурожаатларга ўз вақтида муносабат билдирмай келмоқда. Танқидлар бўлмоқда, аммо уларга жавоб йўқ. Бундай ҳолатлар, афсуски, вазирликлар ва идораларнинг обрўсини туширишга олиб келиб, одамларда ислоҳотлар тақдирига ишончсизлик кайфиятини келтириб чиқариши мумкин.\nЎрганишлар натижасида аниқланган муаммо ва камчиликлар тизимли эканлигини ҳамда уларнинг ечими туб ўзгаришларни талаб қилишини кўрсатади.\nҚайд этилган камчиликлар ва соҳада учраётган муаммоларни тизимли ўзгаришлар орқали ҳал этиш юзасидан Олий Мажлис Сенатининг тегишли қарори қабул қилинди.\n2021 йилдан гидрометеорология маълумотлари пулли бўлади


Филиппо Индзаги: “Ирқчиликка эътибор қаратмаслик керак” / CHAMPIONAT.asia\nФилиппо Индзаги: “Ирқчиликка эътибор қаратмаслик керак”\n“Милан” жамоаси ёшлар таркиби бош мураббийи Филиппо Индзаги Trofeo TIM турнирининг “Сассуоло” – “Россонери” ўйинида ярим ҳимоячи Кевин Констант ишқибозларнинг ирқчилик рўҳидаги хақоратлари туфайли майдонни тарк этган ҳолатга ўз фикрини билдирди.\n“Стадионлардаги ирқчилик ҳолатларига эътибор бермаслик керак. Афсуски шундай муҳим ҳолатга жуда кам эътибор қаратилмоқда”.\n“Кўпинча ҳакамлар бундай хақоратларни эшитмай қолишади. Агар бутун сектор бўлиб хақоратлар айтилаётган бўлса, ҳакамлар ўйинни тўхтатишлари керак. “Милан” – “Рома” ўйинида Джанлука Рокки айнан шундай йўл тутганди”, - деди Индзаги.